Basa biltegi gehiegi!! - BilTaGarbi - EUS\nBasa biltegi gehiegi!!\nKonfinamendu berri honekin, edukiontzien ondoan sortzen diren basa biltegiak biderkatzen ari dira. Jestu horiek gaztigarriak dira eta 1500€ko isuna arriskua eragiten dute. Gaur egun, hondakindegiek idekirik segitzen dute, nork bere hondakinak behar bezala bota ditzan.\nEuskal elkargoko hondakinen bilketaz arduratzen diren langileak, basa biltegi horien emendatze garrantzitsuaz ohartzen dira. Hondakinen edukiontzien ondoan atxematen dira. Horien desagerrarazteko, giza, tekniko eta baliabide ekonomiko gehiago behar dira. Zerga ordaintzaileen fakturan eta Euskal elkargoaren buxetan ondorioak suposatuz. Hondakindegiak usaian bezala ideki arren, jendetasun eza horrek zerbitzuen kalitatea andeatzen du eta bazterrak zikintzen.\nZinpeko agenteak 2021an.\nEuskal elkargoko zinpeko agenteek isunak ematen hasiko dira 2021an. Oroit basa biltegi bat (naturan edo edukiontzien ondoan) legez kanpoko jestu bat da. Horren egiteak, 1500€ko isuna eragiten ahal du, jestuaren larritasunaren arabera.\nBasa biltegi bat zer da ?\nLurrean atxematen diren hondakinak, leku publikoetan izan edo pribatuetan, basa biltegiak kontsideratzen dira, bilketa gune baten ondoan izan edo ez.\nKutsadura horren saihesteko bi aterabide:\nKartoin haundiak, trabagarriak (altzariak, tresna elektrikoak…), belardiak, egurra, burdineria… : Ipar Euskal Herriko edozoin hondakindegian bota (26 dira) Gaur egun hondakindegiak idekiak dira, segurtasun arauak errespetatuz (maska derrigorrezkoa, distantziak errespetatu)\nEtxe hondakinak, paperak, berina eta estalki birziklagarriak: bilketa lekuan ezar. Edukiontzia betea bada, beste gune batera joan behar da edo Euskal Elkargoaren zerbitzuak deitu.\nHondakindegien kokapena eta ordutegia atxeman itzazu HEMEN klikatuz.


Itzal orografiko - Wikipedia, entziklopedia askea.\nGoi Ordoki Tibetarra, itzal orografikoaren muturreko adibide bat da. Hegoaldetik datozen haize hezeek, ia euren hezetasun guztia galtzen dute Himalaia gainditzerakoan, eta iparralderago dagoen goi ordokira lehor iristen dira.\nItzal orografikoa, euri orografikoarekin lotutako fenomeno meteorologiko bat da. Aire heze korronteek (hau da, ozeanotik datozenek) oztopo topografiko bat gainditu behar dutenean (mendilerro bat, adibidez), euren hezetasunaren zati handi bat haizealdeko zatian botatzen dute, euri moduan. Airea, jada lehorra, haizebe aldetik jaisten denean, oso lehor jaisten da eta, bere berotze ahalmen txikiagoagatik, konpresio bidez berotzen da, igo aurretik zuena baino tenperatura handiagoa hartuz.\nHau da basamortu askoren idortasunaren arrazoia, Death Valley kasu, Ozeano Baretik hezetasuna sartzea galerazten duten Mendi Harritsuen itzal orografikoaren ondorioz.


Dustin Diamond - Wikipedia, entziklopedia askea.\nSan Jose, 1977ko urtarrilaren 7a\nFlorida, 2021eko otsailaren 1a (44 urte)\naktorea, film-zuzendaria, aktore pornoa, telebista-aktorea, borrokalari profesionala eta haur-aktorea\nDustin Neil Diamond (San Jose, Kalifornia; 1977ko urtarrilaren 7a - Cape Coral, Florida, 2021eko otsailaren 1) estatubatuar aktore, komiko eta zinema zuzendaria izan zen. Saved by the Bell telesail arrakastatsuan Samuel Screech Powersen papera egiteagatik izan zen ezagun.\nDiamond familia judu batean jaio zen, San Josen, Kalifornian. Aitak elektronika digitala irakasten zuen informatika enpresa batentzat, eta ama ordenagailu operadorea zen Pacific Bellentzat. Zion Lutheran Schoolera joan zen. Bosgarren mailan, 1989an, Screech Powersen papera lortu zuen Saved by the Bell telesaileab\n2006an Saved by the smell izeneko bideo pornografiko batean parte hartu zuen, bere aktore karrera berrindartzeko asmoz.\n2013ko udan Erresuma Batuko Celebrity Big Brother 12 telebista realityan parte hartu zuen.\n2021eko urtarrilean, Diamondi birikako kartzinoma mikrokritiko terminala diagnostikatu ziotela eta kimioterapia jasaten ari zela iragarri zuten. Otsailaren 1ean hil zen.\nAmerican Playhouse Young Stiles TV, atal 1\nIt's a Living Young Sonny TV, atal 1\nYogi's Great Escape Chubby Kid (Voice) TV, atal 1\n1988 Big Top Pee-wee Deke\nPurple People Eater Big Z\n1988-1989 Good Morning, Miss Bliss Samuel "Screech" Powers TV, 13 atal\n1989-1990 The Wonder Years Joey TV, 2 atal\n1989-1993 Saved by the Bell Samuel "Screech" Powers TV, 82 atal\n1990 The Munsters Today Rob TV, atal 1\n1993 Getting By Tommy TV, 2 atal\n1993-1994 Saved by the Bell: The College Years Samuel "Screech" Powers TV, 18 atal\n1994 Saved by the Bell: Wedding in Las Vegas Samuel "Screech" Powers Dusty Diamond bezala agertzen da\n1994-2000 Saved by the Bell: The New Class Samuel "Screech" Powers TV, 67 atal\n2001 Made Bere burua\nBig Fat Liar Bere burua\nThe Rerun Show Doctor TV, atal 1\n2003 Pauly Shore Is Dead Bere burua\nDickie Roberts: Former Child Star Bere burua\n2005 Duck Dodgers Xainius the Eternal TV, atal 1\n2006 Screeched - Saved by the Smell Bere burua Berak zuzendutako fima\n2014 Hamlet A.D.D. Bernardo\n2016 Joker’s Wild Raynard\n2017 Your Pretty Face is Going to Hell Bere burua\nMultimedia: Dustin Diamond\nISNI: 0000 0000 3249 5184\nAmeriketako Estatu Batuetako aktore pornografikoak\nAmeriketako Estatu Batuetako borrokalari libreak\nOrriaren azken aldaketa: 1 otsaila 2022, 01:29.


Itziar Amezaga: “Herrigintzan egingo dogun lan guztiak merezi dauela ulertarazi behar dogu” — Udalbiltza\nItziar Amezaga: “Herrigintzan egingo dogun lan guztiak merezi dauela ulertarazi behar dogu”\nErrigoitiko hautetsia eta Udalbiltzako Batzorde Eragileko kidea elkarrizketatu dugu oraingoan. Udalbiltzan sartzeko eta bertan lan egiteko arrazoiei, partzuergoak egun dituen erronka handienei eta Geuretik Sortuak proiektuari buruz mintzatu da Amezaga.\n1. Zein egoera eta motibaziok bultza zintuen Udalbiltzan sartzera?\nKar, kar, kar. Ez dot egia ezkutatuko. Kide batek dei egin eustan, konpromezua beteko dauenaren perfila aurreikusi eban niregan, edo. Deia jasota, betiko zalantzak, Udalbiltza bezalako egitasmoek eskatzen daben maila emoteko gaitasuna ete daukadan, harrokeria lartsu ez ete dan izango... Gaur egun Errigoitiko EH Bilduren hautetsia naz, eta urteetan ezker abertzaleko partaidea eta hautetsia ere izan naz... Gogoan dekodaz Udalbiltzaren hastapenak. Sasoi korapilatsu bezain itxaropentsuak, sukaldeko lanak, Euskalduna aretoa, Tolosako Leidor, Ezker Abertzalearen Euskal Herriko Ganbararen egitasmoa, Lizarra-Garazi. Zurrunbilo gorabeheratsua. Oso egitasmo indartsuak eduki genduzan eskuartean, baina, horregatik, zangotraba asko eduki genduzan, eta horiek guztiak kudeatzea ez zan erreza izan. Aurreikusi gendun modura ez zan atera. Barriro beherakaldia, errepresioa. Sarritan saiatu gara berreraikitzen, orduan izan ginen kideak berreskuratzen, baina talde politikoen elkarren arteko konfidantza galdu gendun, inoiz izan bada.\nUdalbiltza oso tresna eraginkorra da Euskal Herriaren eraikuntzan. Hiru administraziok ezartzen dabezen mugak gainditu egiten dauz, eta sakonean, bere helbururik handiena harreman funtzional eta eraikitzaileak sortzea da, ekonomia sozial eraldatzailea sustatzea eta kulturgintza herritarra. Hori dana, zelan ez, euskaraz, ez dago beste modurik.\n2. Batzorde Eragileko kide zarenetik, zeintzuk izan dira Udalbiltzaren erronka edo gidalerro nagusiak zuretzat?\nUdalbiltza berrasmatzen dabil etengabe. Egia esan, golpe handiak jaso dauz, Espainiako estatutik erakunde modura jazarpena, lapurretak, eta hautetsiek kartzela. Frantziako estatuak, gaur egun ere, ez dau bidea errazten hautetsi eta Herriko Etxeei hainbat oztopo administratibo ezarrita. Euskal Herriko herrien arteko lankidetza funtzionala eta eraikitzailea bultzatu gure dogu, egitasmoak konpartitu, elkarren barri izan eta zubiak eraiki. Horrek danak izango dira bai tresnak eta bai baliabideak gure euskal izaera eta izateko bideak eraikitzeko. Gure dogulako, holan sentitzen dogulako, komeni jakulako eta behar dogulako. Ibilbide guzti horiek barnebildu behar dauz gure ekinbideak.\n3. Mundu guztiarentzat bezala, Euskal Herriko udalerrientzat ere urte zaila izan da honakoa. Uste duzu horrelako egoeretan herrien arteko lankidetza gakoa dela krisietatik irteteko? Zertan lagundu du Udalbiltza bezalako entitate batek horrelako arazoen aurrean?\nUdalbiltza Euskal Herriko herrien partzuergoa da, eta elkarren lankidetza dauka oinarri. Nik neuk, Udalbiltzaz pentsatzen dodanean, gehiago irudikatzen dot zer eskeini ahal deutson Errigoitik edo nik neuk, zer hartu ahal dogun baino. Dena den, badekogu zegaz probestu. Badira zazpi egitasmo, denak oso mamitsuak eta guztietatik zer emon eta zer hartu.\n4. Oraintsu kultur proiektu berria aurkeztu du Udalbiltzak, Geuretik Sortuak. Zein modutan lagun dezake kultur proiektu honek euskal kulturaren normalizazio eta garapenean?\nGeuretik sortuak, zein berezi! Esan behar dot proiektuaren barri euki nebanean, oso ausarta eta barritzailea eritzi neutsola eta hein batean, horregaitik ere, uztargaitza. Baina, neure harridurarako, oso onarpen zabala eukitzen dabil, hainbat herri administrazioko kidek beso zabalik hartu dabe. Bidea polita izango da. Ernaldia, jaiotza eta erakustaldiaren parte izan, sortzaileekaz batera!\n5. Etorkizunera begira, oraindik heldu ez zaizkion zein beste erronka ikusten dizkiozu Udalbiltzari? Zertarako izan daiteke gakoa Udalbiltza etorkizunean?\nAipatuko dodan erronka ez da barria, inondik inora: Euskal Herriko hautetsi guztiei Udalbiltzaren baliagarritasuna ikustaraztea. Gure herri-zulotik urten eta apustua handira jo behar dugu. Badekogu zer eraikia eta zer elkarbanatua, eta alkarregaz bidea laburragoa izango da, seguru! Euskal Herriko lurralde batzuetan berrantolatzea zaila izaten ari da. Udalbiltza aukera ona dela erakusten asmatu behar dogu eta herrigintzan egingo dogun lan guztiak merezi izango dauela ulertarazi.


Balmasedako Udala - Merkataritza Berdearen egiaztagiriak emateko ekitaldia\nMerkataritza Berdearen egiaztagiriak emateko ekitaldia\nEkainaren 21ean, Merkataritza Berdea proiektuan parte hartu duten komertzioei egiaztagiria emateko ekitaldia egin zen goizeko 9:00etan Balmasedako Udalaren bilkura-aretoan.\nEspainian eta EAEn aitzindaria den proiektu horren helburua da tokiko ekonomiaren garapen iraunkorra eta aldaketa klimatikoaren aurka borrokatzea. Bizkaian Balmaseda, Getxo eta Santurtziko udalek hartzen dute parte. Bizkaiko Foru Aldundiko Lan eta Trebakuntza Sailak % 100ean finantzatuta dago, eta erakunde laguntzaileak dira Bizkaiko Merkataritzako Enpresarien Kontseilua (CECOBI) eta Energiaren Euskal Erakundea (EEE).\nHobekuntza plan iraunkorra ezartzeko konpromisoa hartu eta Merkataritza Berdearen egiaztagiria jaso duten Balmasedako komertzioen zerrenda duzue hemen: Alas Nature, Calzados Mari Tere, Carnicerías Yoskar, Detalles, Foto Alonso, Gozopolina, Jardinería Aga, Juguetería Bai, Kibuc, La Balanza, Laura, Lencería Zuriñe, María Jesús Floristas, Muebles Eduardo Martínez, Muebles Gume, Pastelería Los Arcos, Perfumería Lorea, Pilar, Pipirigaña, Piruletos, Sastrería Andrade eta You & Me Calvin Klein.\nKomertzio horiei energia-auditoretza egin ondoren eman zitzaien banakako hobekuntza-plana ezartzeko konpromisoa hartu dute. Plan horrek merkataritza-jarduera garatzeko gomendioak eta jokabide egokiak jasotzen ditu, betiere, ingurumena erantzukizunez eta garapen iraunkorrarekin bat zainduz.


Tejero: 'Zailtasun handian jarriko dugu Real Madril' | SD Eibar - Web Oficial\nTejero: "Zailtasun handian jarriko dugu Real Madril"\nJokalari armaginarentzat "partida berezia" izango da larunbatekoa\nÁlvaro Tejerok prentsaurrekoa eskaini du gaurkoan Atxabalpen Real Madrilen aurkako partidaren atarian (larunbata, 18:30). Talde merengeko harrobian ibilitako jokalariarentzat “partida berezia” da larunbatekoa, bertan “asko disfrutatu eta ikasi dut”. Egun, ordea, Eibarren du bere burua eta egunez egun lanean dihardu hamaikakoan postu batekin egin ahal izateko.\n“Partida berezia da niretzat, nire ibilbidearen gehiengoa bertan egin dut. Une gozoak bizi izan ditut bertan, asko ikasi eta disfrutatu dut. Guretzako norgehiagoka bat gehiago da, baina gogoa handia dut” adierazi du Eibarreko jokalariak.\nHegaleko atzelariak taldearen bolada ona azpimarratu du, azken astean lortutako garaipenen ondoren. “Sei puntu lortu ditugu azken aste honetan, eta datorren geldiadia baino lehen bolada onean jarraitu nahi dugu. Etxean sendo jarraitu nahi dugu. Taldea gogotsu da, ni ere bai. Espero dugu partida ona egitea”.\nAurkariaren inguruan, Tejerok argi du partida zaila izango dela. “Ez dago Real Madrid hartzeko une hoberik zein okerragorik. Arrisku asko eramaten duen taldea da. Zailtasun handiko neurketa izango da. Baina argi dugu gauza oso zailak jarriko dizkiegula, gure zelaian eta gure zaleen aurrean”. Eibarreko jokalariaren esanetan, “taldeak ohiko jokoa egin behar du. Presio altua egin behar dugu, aukariari pentsatzeko denbora gutxi utzi, oso kontzentratuta egon behar dugu eta atea aurrean eraginkorrak izan behar dugu”.\nArlo pertsonalean, futbolariak taldera egokitzen jarraitzen du. “Ahalik eta azkarren saiatzen ari naiz egunrokora egokitzen. Zaila da, baina jokalari guztiei gertatzen zaie. Lasaitasunez hartzen dut, gaztea naiz eta ikasten jarraitu behar dut. Egia da, aldiz, konfiantza hartzeko minutuak garrantzitsuak direla. Eta horretan dihardut, egunerokoan lan handia egiten, aukera iristen denerako”.\n“Jokalariek momento on zein txarrak bizi ditugu. Lasaitasuna mantentzea da gakoa eta lanean jarraitzea”.\n“Presio handia egiten dugun taldea gara Ipuruan. Aurkariak zailtasunera behartzen ditugu eta bide beretik jarraitu nahi dugu. Gure ohiko jokoa egin eta ea ondo ateratzen den dena”.\nLiga geroz eta berdintsuago dago. Talde guztien arte borroka handia da, eta hori jardunaldiz jardunaldi ikusten da. Sailkapenak berdintasun hori ederki islatzen du. Lehiakortasuna oso handia da”.


genre_facet:"EIMAk onetsitako materialak" author_facet:"Elhuyar Hizkuntza Zerbitzuak" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Fabrikazio prozesuen gauzatzea (Modulua)" topic_facet:"Produktuen egiaztapena (Modulua)" topic_facet:"Mekanizazioa (Heziketa Zikloa). Erdi maila" topic_facet:"Fabrikazio Mekanikoa (Lanbide Arloa)"\nGeneroa / Forma: EIMAk onetsitako materialak Egilea: Elhuyar Hizkuntza Zerbitzuak Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Fabrikazio prozesuen gauzatzea (Modulua) Proposatutako gaia: Produktuen egiaztapena (Modulua) Proposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio Mekanikoa (Lanbide Arloa)\nFabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila Fabrikazio prozesuen gauzatzea (Modulua) 1 Garraioa eta ibilgailuen mantenimendua (Lanbide Arloa) 1 Karrozeria (Heziketa Zikloa). Erdi maila 1 Lanbide Heziketa Gehiago ... Mekanizazioa (Heziketa Zikloa). Erdi maila 1 Metrologia eta saiakuntzak (Modulua) 1 Oinarrizko mekanizazioa (Modulua) Produktuen egiaztapena (Modulua) 1 Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Adorea ematen duten sei istorio | Bizigiro | Berria\nAdorea ematen duten sei istorio\nBerez, ez dago urrunera jo beharrik zailtasunei eta ezinei, bazterkeriei eta bidegabekeriei aurre egiten dien jende saiatu eta eredugarriaren istorioak ezagutzeko eta haietan sakontzeko, baina interesgarria izan daiteke guregandik geografikoki urrun dauden horrelako pertsonak eta istorioak ezagutzea ere. Horretarako aukera ematen du Impact with Gal Gadot dokumental sailak (National Geographicen YouTubeko kanalean). Kasu horretan, zehazki, AEBetakoak eta Brasilgoak dira pertsonaiak eta kontakizunak. Gal Gadot israeldar aktoreak ekoitzi ditu, hainbat kiderekin batera —horien artean Vanessa Roth, Freeheeld dokumental Oscar saridunaren ekoizlea—, eta Gadot da dokumentalen aurkezlea ere.\nSei dokumentalek osatzen dute Impact with Gal Gadot, eta bakoitzean emakume gazte bat da protagonista. Lehenengoan, Ice Breakers, Kameryn, Detroiteko 20 urteko patinaje artistikoko entrenatzailea, emakume beltz gazteak izotz pistan zein pistatik kanpo ahalduntzen ahalegintzen dena. Bigarrengoan, Surf Sisters, Kelsey, ahizpa bikia COVID-19aren ondorioz hil ondoren dolua beste era bateko traumak nozitzen dituzten emakume batzuekin batera surf-terapiako programa baten bidez igarotzen ari dena, Kalifornian. Hirugarrenean, The Ripple Effect, Arianna, ur edangarria eskuratzeko arazoak dituzten bizilagunei lagundu nahian ura iragazteko sistema bat ikertu duen 19 urteko Puerto Ricoko unibertsitate-ikaslea. Laugarrenean, Coming Home, Kayla, etxerik gabe geratutako Memphisko emakume beltz transexualei era askotako laguntza ematen aritutakoa. Bosgarrenean, Killer Red Fox, Shirell, Louisianako bere tribuko lehen emakume buruzagia. Seigarrenean, Nao Ponta dos Pés, Tuany, Rio de Janeiroko favela arriskutsuenetako batean neskentzat dantza konpainia sortu zuen 23 urteko dantzaria.\nAmorragarria eta arriskutsua gertatzen da sarritan fedea izanez gero eta saiatuz gero dena lor daitekeela dioen autolaguntzako filosofia, ezin baita ahaztu batzuetan federik sutsuenak eta meritu handieneko ahaleginak ere alferrikakoak izaten direla, baina ezin da ukatu Gal Gadotek dokumental horietan hurreratzen dizkigun istorioak, interesez eta enpatiaz ikusteko modukoak izateaz gain, ikusleari adorea emateko modukoak ere badirela.


Aurten komunitatean 'korapilatuko' da Getariako Liburutegia - Ereiten\nAurten komunitatean ‘korapilatuko’ da Getariako Liburutegia\nLiburu eta material ezberdinen erabilera publikoaz haratago, herri liburutegiak erabiltzaile ezberdinen topagunerako, ezagutzak elkar-trukatzeko, elkarren arteko sorkuntzarako edota jendarte eredu hobe eta juxtuago bat ernaltzen joateko espazio gisa ulertzen dituzten ikuspuntuak gero eta gehiago finkatzen ari dira egun. Gero eta jakinagoa da liburutegiak liburuz beteriko eta isiltasunean ikasteko espazio itxiak izatetik urrun, denontzako kultur espazio biziak ditugula.\nBada, ikuspuntu honen bueltan, nazioarteko data garrantzitsu batzuk probestu eta ekimen txiki eta sinbolikoak egin izan ditugu Getariako Liburutegian pasa berri dugun 2021 urtean zehar. Datek jorratutako gaiekin liburutegian dugun materiala ikustarazteaz gain, kontzientziak astindu eta piztuta mantentzeko asmoz, batetik. Liburutegiek jendarteetan duten funtzio bizi eta ezinbestekoa azpimarratu nahian, bestetik. Aurtengoarekin hasi aurretik, hementxe eta oraintxe egingo dugu errepaso txiki bat.\nOspatutako lehendabizikoa martxoko Emakumeen Nazioarteko Eguna izan zen eta honen harira “Itsaso Morea” deitu genuena ipini genuen. Liburutegiko sarreran itsas sare handi bat zintzilikatu eta ahalik eta aldarrikapen eta literatur gomendio feminista gehien arrantzatzeko asmoa izan genuen. Ondoren, udaberriaren etorrerarekin Liburuaren Eguna etorri zen, Sant Jordi, apirilak 23a. Honekin bat egiteko eta Sant Jordik larrosa eta liburuekin duen tradizioa kontuan ere izanik, liburutegia denon artean mezudun loreekin betetzeko deialdia egin genuen. Oraindik hor daude guztion ale kuttunen, literatur gomendioen eta irakurtzeari buruzko abenturari buruzko mezutxoekin liburutegiari bizia ematen. Mundu osoko liburutegien jardun kultural eta komunitario anitza omentzeko eguna ere ospatu nahi izan genuen, Liburutegien Nazioarteko Eguna. Urrian izan zen eta itsasoko ekosistemei buruzko denontzako jolas saio batekin ospatu genuen. Azaroan, Emakumeenganako Indarkeriaren Kontrako Nazioarteko Egunaren txanda izan zen eta Itziar Prats eta Isabel Gallardoren proiektuarekin bat egin nahi izan genuen. Honetarako, liburutegia indarkeria matxistaren kontrako tximeleta more aldarrikatzaile berezi batzuez betetzeko deialdia egin genuen. Baita lortu ere, parte hartutako guztiei esker. Eta hauxe izan genuen urteko azken ekimen txikitxo eta jabekuntzakoa.\nAurten, goian aipatuko ikuspuntuari berriro heldu eta beraz, Getariako herri liburutegia komunitatearen topagune eta elkarrekin ikasteko gune izan dadin nahiko dugu berriro ere. Hainbat gauza nagusitan jarri nahiko dugu fokua. Batetik, komunitatearekin loturak sendotzean. Bestetik, belaunaldi eta kultur izaera ezberdinen artekoen ezagutzak trukatzeko eremu bat izatean. Azkenik, Getaria berarekin eta mundubirarekin lotuta dauden (eta liburutegian gai ardatz gisa ditugun) ezaugarri edo gai batzuetan: hala nola, itsas munduan, bidaietan, abenturetan eta migrazio eta kultur aniztasunean.“Korapiloa”-ren figura eta metafora baliatuta (komunitatearekiko lotura sendotzeko jarduna islatu nahiko duena) eta Getariako herritarrekin, elementu nagusi hauek guztiak uztartu eta landu nahiko dituzten ekintza eta jardunak burutzea izango dugu asmo.\nHonela, hauexek topatu ahal izango ditugu aurten liburutegirako denontzat proposatutakoen artean: “korapiloaren” bueltan aritu eta Getariako itsas nortasunarekin lotuta egongo diren ekintza interesgarri eta aberasgarri batzuk, Getarian dagoen kultur aniztasuna ezagutzeko aukera emango diguten ipuin eta istorio kontaldi komunitarioak, migrazio eta itsas bidaiei buruzko abenturak ezagutzeko aukera emango diguten ekintzak eta itsas gaiekin lotutako beste hainbat jolas eta saio. Lehen hitzordua martxoan bertan izango dugu, hain justu ere. Itsas munduko gaiak lantzeko asmoaren barruan, Koldo Almandoz kazetari eta zinemagilea etorriko da berak argitaratutako “Igeri edo ito” itsas eleberri bitxi eta infinitu bezain interesgarriarekin denontzat eta denokin tailer bat egitera. Martxoak 16an izango da hau arratsaldeko 17.30etan. Beraz, zuen zain izango gara beste behin.\nBidaia honetan abiatzeko prest?


Errenta autorpena euskeraz egiteko kanpainea martxan - bizkaie.biz\nBizkaie! 2021-04-07 13:49 Euskerea berbagai\nErakunde publiko ugarik eta UEMAk egin dabe deialdia.\nUdabarriagaz batera, errenta autorpena dator Hego Euskal Herrira. Administrazinoagaz egin beharreko tramiteak euskeraz izateko bidean, urtero egiten da errenta autorpenaren inguruko kanpainea, euskaldunek prozesu hori euren hizkuntzan egin deien bultzatzeko. Aurten, udalek, beste erakunde publiko batzuek eta UEMAk jarri dabe martxan ekimena, alkarlanean.\nNafarroa, Araba, Bizkaia eta Gipuzkoako foru ogasunek, bakotxak bere moduak ditu errenta autorpena egiteko, baina tramiteak antzekoak dira kasu guztietan. Lau herrialdeotan errentea euskeraz egiteko modua dabe herritarrek, eta gero eta jente gehiagok erabilten dabe aukera hori. Dana dala, euskaldunen kopuruagaz alderatuta, oraindino lan handia dago egiteko, UEMAren arabera.\nAdministrazinoa euskalduntzeko dauen eraginagaitik, errenta autorpena ahalik eta herritar gehienek euskeraz egitea garrantzitsua da, euskerearen normalizazinorako bidean udalerri euskaldunak egiten dabizan beste pausu bat dalako, adierazo dau UEMAk. Pausu sendoa izan dadin, herritarren babesa eta parte-hartzea be beharrezkoa da.\nKanpainea erakunde ugariren alkarlanaren ondorio dan arren, lurralde, foru ogasun, eskualde edo udal bakotxak bere errealidade soziolinguistikora egokitu dau. Era horretara, herritar guztiek izango ditue errenta autorpena euskeraz egiteko erraztasunak, edozein dala be euren herria.\nHerrialde batetik bestera dagozan berezitasunak be kontuan hartu dira informazinoa lantzeko orduan. Esate baterako, Nafarroan, ondasunen aldaketa batzuk bulegoetan egin behar dira derrigorrez, eta Hemen errenta aitorpena euskaraz egin dezakezu dinoen txartelak zabaldu ditue, arretea euskeraz emoten daben beharginak identifiketako.\nBizkaian, errenta autorpena egiteko bide ohikoa izaten dira finantza erakundeak. UEMAk eta banketxe batzuek egindako akordioari esker, herritarrei tramiteak euskeraz egin leikiezala gomutau eragiteko neurriak landu ditue. Udal eta mankomunidade askok hartzen dabe parte, ganera, kanpainan.\nBarritasun handi bat dakar aurtengo kanpaineak Bizkaian: zergadun guztiei eginda bialduko deutse Foru Ogasunak autorpena, 900.000 proposamen inguru. Tramiteak erraztuko ditu horrek, baina, edozelan be, euskerearen alde egitearen beharra azpimarratu dabe kanpainearen bultzatzaileek. Asteon bertan hasi da, modu ofizialean, Bizkaiko errenta autorpena.\nGipuzkoan, tramiteak euskeraz egiten dituen 100.000 zergadun izatera heldu nahi dabe, igaz hasi eta lau urte iraungo dauen ekimen bati esker. Ganera, errenteari lotutako euskarri guztietan, berau euskeraz egitera animetako oharra ipini dabe.


Migranteek ezinbestekoa duten laguntza sare zabala Irunen | Euskal Herria | KAZETA\n22 migrante biltzen dituen taldea, Bilbotik iritsitako autobus batetik jeisten. (Gorka RUBIO | FOKU)\nAutobus geltokiaren inguruetan. (Gorka RUBIO | FOKU)\nBolondres bat migrante talde batekin, hauek Gurutze Gorrira eramateko antolatzen. (Gorka RUBIO | FOKU)\nBere kotxean Gurutze Gorrira bidean, bolondresa gidari eta migrantea ondoan. (Gorka RUBIO | FOKU)\nBolondresak migranteei azalpenak ematen Gurutze Gorriaren egoitza aurrean. (Gorka RUBIO | FOKU)\nBolondres bat Gurutze Gorriko sarreran, bertako langilearekin hitzegiteko asmoz. (Gorka RUBIO | FOKU)\nEmakume migrante bat, zentrotik irteten gauerdian. (Gorka RUBIO | FOKU)\nBolondres bat, migrante bati San Juan Plazara iristeko lurreko seinaleen berri ematen. (Gorka RUBIO | FOKU)\nGoizeroko hitzordua San Juan Plazan. (Gorka RUBIO | FOKU)\nFrantsesetik ama hizkuntzara itzulpena egiten. (Gorka RUBIO | FOKU)\nMigrante talde bat, adi-adi entzuten. (Gorka RUBIO | FOKU)\nEmakume migrante bat, bilkuran. (Gorka RUBIO | FOKU)\nHitzordua garrantzitsua da hau bidean jarraitu behar dutenentzat. (Gorka RUBIO | FOKU)\nMigrante taldea bolondresekin Irungo San Juan plazan. (Gorka RUBIO | FOKU)\nMapa batean gainean azalpenak ematen. (Gorka RUBIO | FOKU)\nMigrante talde bat, bilera ostean Afrikan utzi eta Europan zain dituzten beraien senide eta lagunekin mugikorren bidez komunikatzen. (Gorka RUBIO | FOKU)\nAbuztuan Bidasoan zeharkatzeko saiakeran itota hil zen Abdoulaye gaztea oroitzeko lore eta kandelak. (Gorka RUBIO | FOKU)\nBolondresak, migrante batek mugikorrean dituen arazoak konpontzeko laguntzen. (Gorka RUBIO | FOKU)\nMigrante taldea hizketan. (Gorka RUBIO | FOKU)\nEta azkenik, muga bidean. (Gorka RUBIO | FOKU)\nGoizero hitzordua egiten dute Irungo San Juan Plazan. © Gorka RUBIO | FOKU\nBidasoara iristen diren gehienak Saharaz hegoaldetik etorriak dira. Lehenik Kanaria uharteetara iritsi eta handik penintsulara joaten dira. Migrante pasabide hau “egonkor” izaten hasi zela ikusirik, Gipuzkoa eta Lapurdi arteko muga inguruko zenbait herritar martxan jarri ziren. Naiz atariak gogora ekarri duenez, orain Irungo Harrera Sarea (IHS) osatzen dute. Txandaka, taldeka, etengabe diharduen ehundik gora boluntarioko taldea da.\nMaiz gertatu ohi den bezala, 2018ko uda hartan herritarrak administrazio publikoa bera baino arinago antolatu ziren. Iristen zirenei laguntza emateko antolatu eta arazoa gizarteratu zuten. Gaur ere beraiek dira instituzioak heltzen ez diren lekuetara ailegatzen direnak.\nIHSko kideren bat izaten da geltokian zain. Arribatzen direnei laguntza eskaini eta Gurutze Gorriak kudeatzen duen aterpera autoz eramateko modua egiten dute. Izan ere, harrera gune hori tren geltokitik ia bi kilometrora dago, Hilanderas kalean. Oinez joan nahi dutenei, lurrean marrazturiko ikurrei jarraituz egoitzara edo handik San Juan plazara nola iritsi azaltzen diete.\nBoluntarioek sarrerara laguntzen diete. Zenbaitetan zentroko langileekin harremana errazteaz arduratzen dira. Etorkin gehienek frantsesa hitz egiten badute ere, gerta daiteke zentroko langile edo zaindariek ez jakitea. Barrura sartzean garbitu, jan eta lo egin ahalko dute.\nKarrikan geratzera beharturik\nAzkenaldian iritsi direnen kopurua ez da oso handia, baina iraganean gertatu izan da denentzat lekurik ez izatea. Orain ere gertatzen da norbait kanpoan geratzea. Batzuetan arazo burokratikoak dituzte. Urtebete igaro bada espainiar Estatuan sartu zirenetik, baliteke gaua zentroan pasatu ezin izatea. Beste batzuek, berriz, beldurra dute. Bidean pilaturiko bizipenak direla-eta, ez dira batere seguru sentitzen. Nahiago dute karrikan geratu. Hilanderasetik kanpo geratzen direnei kanpin dendak uzten dizkiete IHSkoek.\nMigranteak agurtu aitzin boluntarioek hurrengo egunerako gonbidapena egiten diete. Hitzordua jartzen dute goizero San Juan plazan. Bertan azalpen orokorrak ematen dizkiete: non dauden, muga zertan den eta abar. Migranteei lasai hitz egin ahal izateko eta galdetzeko gunea bermatzen zaie.\nAskok orduan jakiten dute egunerokoan erabilienak diren pasabideak 24 orduz frantziar poliziaren zaintzapean daudela, edo atxikiz gero Irunera bueltatuko dituztela, eta kalean utzi. Azalpenak frantsesez ematen dituzte. Ez dakitenentzat, beste etorkin batek ama hizkuntzaren batera itzultzeko saiakera egiten da.\nHarrera eta oinarrizko informaziotik harago badira etorkinek dituzten bestelako beharrak, dela osasuna, dela arropa edo komunikazio kontuak.\nOsasun arazoren batekin iristen direnak bideratzen saiatu, arropa eskasa dutenei aldatzeko jantziak eskaini edo mugikorrarekin dituzten arazoak konpontzen saiatzen dira. Kasu horietan IHSkoak irtenbideren bat ematen saiatuko dira.\nMigrantea laguntzeaz gain, bizi duten egoeraren berri eman eta salatzeko lana egiten dute IHSkoek. Joan den abuztuan, adibidez, Abdoulaye gaztearen heriotzaren kasua argitara eman eta salaketa eta agur ekitaldiak bultzatu zituzten. Berriki Ibrahina gaztearen kasuaren berri eman dute. Era berean, egunero iritsi direnak zenbatu eta norbait kalean geratzen bada sare sozialetan argitaratzen dute.\nMigranteei eskainitakoaren ordaina ere jaso ohi dute boluntarioek. Izan migranteen esker ona edo iraganean Irundik pasatu direnak helmugara iritsi eta aitzinera egin dutela jakiteak sortzen dien poza.\nBada bestelako onurarik. Bistan da Irun bezalako hiri batean bizita beste era batera harremanik izango ez zuten kideak bildu direla sare honen bueltan. Batek daki, agian etorkizunean Bidasoan bestelako gizarte erronkei ere aurre egiteko baliagarria izanen zaie oraingo elkar ezagutze hau.


Emakume kontsumitzailearekiko ezjakintasuna — Gaztezulo\nEmakume kontsumitzailearekiko ezjakintasuna\nEmakume kontsumitzailearekiko ezjakintasuna https://www.gaztezulo.eus/albisteak/emakume-kontsumitzailearekiko-ezjakintasuna https://www.gaztezulo.eus/albisteak/emakume-kontsumitzailearekiko-ezjakintasuna/@@download/image/drogak_1455094691.jpg\nTestua: Maitane de Anitua @Ailaket elkartea\nEmakumeek egiten duten drogen erabilera, oro har, ezezaguna da, uste baita soilik gizonen praktika dela. Adibidez, drogamenpekotasunen inguruan egin diren ikerketa gehienak mendebaldeko gizonetan oinarrituak dira, emakumea bigarren plano batean edo zuzenean alde batera utzita. Emakumeen droga kontsumoak, beraz, isilarazitako errealitateak dira, eta horren kausa nagusia zera da, praktika horiek gure gizarteak emakumeei ezarritako rolekin bat ez datozela.\nAspaldi banatu ziren gurean espazioak, gizonentzako espazio publikoa eta emakumeentzako pribatua. Banaketa horrek indarrean darrai, eta gizonak dira oraindik ere kaleko aisialdiaren jabe; festa gehienetan publiko maskulinoa ugariagoa da, gaua aurrera doan heinean gizon kopurua askoz nabariagoa da ia beti eta leku guztietan… Eta drogen erabilerarekin gauza bera gertatzen da.\nZalantzarik gabe, gizonek legezko zein legez kanpoko droga gehiago kontsumitzen jarraitzen dute; psikofarmakoak dira salbuespena, eta tabakoaren erabilerak asko egin du gora emakumeen artean azken urteetan. Psikofarmakoen kasua bitxia da, emakumeei erraztasun handiagoarekin gomendatzen zaizkielako, eta hori ere generoari egotzitako rolarekin lotuta dago: emakumeak ahultzat zein histerikotzat hartuak dira.\nDrogen arriskuak murrizteko programetan argi geratzen da aurrez aipatutako guztia. Esaterako, herrietako festetan eta jaialdietan burutzen den Ai Laket!! Testing programan mutil gehiagok parte hartzen dute; neskei gehiago kostatzen zaie gerturatzea, bizilagunek beraietaz esan dezaketenaren beldur nagusiki. Gazte lokaletan burututako Lonjalaket! proiektuan ere, maizago egiten dugu topo soilik mutilez osatutako lokalekin, eta mistoak diren lokaletan gizonek eta emakumeek, oro har, funtzio ezberdinak betetzen dituzte.\nEmakumeen droga kontsumoa sozialki askoz okerrago ikusita dagoenez, emakumeek beldur, lotsa edota erru sentimendu handiagoak dituzte, eta horrek ez du bakarrik programetako partaidetzan eragiten, baita parte hartzera animatzen diren nesken jarreran edo interesean ere. Horrela, Testingean mutilek eta neskek izaten dituzten jarrerak eta interesak ezberdinak dira. Neskak esku-hartzean lasaiago egoten dira eta material informatiboekiko eta arriskuak murrizteko kontsumigarriekiko interes handiagoa erakusten dute. Mutilak, aldiz, zaratatsuagoak izan ohi dira eta analisian jartzen dute batez ere arreta.\nDena den, geroz eta aurrerapauso gehiago ematen ari dira arlo honetan. Gaiaren inguruko bibliografia azken urteetan ugaritu egin da, emakumeen droga kontsumoaren inguruko ikerketak egin dira, eta geroz eta emakume kontsumitzaile gehiago ikusten dira atentzio guneetan. Izan ere, errealitateari aurre egiteko ezinbestekoa da rol edo funtzio ezberdinen eskema zaharrak aldatzea.\n• Droga kontsumoaren gaineko ikerketa gehienek gizonak dituzte aztergai.\n• Drogen kontsumoa ez dator bat emakumeei gizarteak ezarritako rolekin.\n• Emakume erabiltzaileekiko gaitzespen soziala handiagoa da.\n• Gizonen kontsumoa handiagoa da droga mota gehienen kasuan.\n• Emakumeek lotsa, erru eta beldur sentimendu handiagoak dituzte.\n• Emakumeak gutxiago gerturatzen dira kontsumitzaileei zuzendutako bitartekoetara.


Washington Ameriketako Estatu Batuetako (AEB) hiriburua da. 591.800 biztanle baina gehixeago dituenez, herrialde hartako metropolitar gunerik populatuenetatik hamargarrena da. Han dute egoitza AEBetako presidenteak (Etxe Zuria) eta Kongresuak (Kapitolioa). Ingelesez, Washington, D.C. edo, besterik gabe, D.C. deitu ohi zaio (District of Columbia), Washington estatutik bereizteko.\nWashington Ameriketako Estatu Batuetako (AEB) hiriburua da. 591.800 biztanle baina gehixeago dituenez, herrialde hartako metropolitar gunerik populatuenetatik hamargarrena da. Han dute egoitza AEBetako presidenteak (Etxe Zuria) eta Kongresuak (Kapitolioa). Ingelesez, Washington, D.C. edo, besterik gabe, D.C. deitu ohi zaio (District of Columbia), Washington estatutik bereizteko. Pierre L'Enfant frantziar arkitektoak proiektatua, gobernu zentrotzat sortutako lehen hiria izan zen. 1790ean, Potomac ibaiko lur-eremu hau barruti federal bihurtu zuten Residence Act-en bidez Virginia eta Maryland estatuei lurrak kenduz. Barruti federal bat sortu zen, District of Columbia (era poetikoan hala deitzen baitzitzaien Estatu Batuei), gobernu federalaren menpe eta estatu burujabeetatik bereizia (1801. urtean). Ameriketako Estatu Batuetako lehen presidente George Washingtonen omenez jarri zioten izena hiriari. (eu)\nSeal of Washington, D.C..svg\nWashington Ameriketako Estatu Batuetako (AEB) hiriburua da. 591.800 biztanle baina gehixeago dituenez, herrialde hartako metropolitar gunerik populatuenetatik hamargarrena da. Han dute egoitza AEBetako presidenteak (Etxe Zuria) eta Kongresuak (Kapitolioa). Ingelesez, Washington, D.C. edo, besterik gabe, D.C. deitu ohi zaio (District of Columbia), Washington estatutik bereizteko. (eu)


Andramaixei agur esango diete gaur Aretxabaletan - Aretxabaleta - Goiena.eus\nAndramaixei agur esango diete gaur Aretxabaletan\nArritxu Barruso 2007-08-17 17:41\nIritsi zaie aretxabaletarrei Andramaixei agur esateko ordua. Baina arratsaldeko zazpietan urteroko ‘bukatu da’ kantua abestu aurretik izan dute zer eginik herriko jaien azkenengo egunean.\nAurreko eguneko festaren ajea alde batera utzi eta herriko gazteak durana kalera hurbildu dira goizean soka muturrean parte hartzera. Ordu bete pasatxo izan dute bertara gerturatutako gazteek zezenekin jolasean aritzeko. Soka muturra zezen txikiekin hasi badute ere, pixkanaka pixkanaka gero eta zezen handiagoak ateratzen joan dira. Azkenengo zezena galanta izan da; batzuentzat handiegia akaso, horregaitik harresiaren beste aldean gelditzea erabaki dute.\nSokamuturrean parte hartzeko txikiegiak ziren umeek ere izan dute bestelako zezen batzuekin jolasteko aukerarik. Toricos de la Navarreria konpainiak gaztetxoenentzat San Ferminetako entzierroa antolatu du. Batzuek argi erakutsi dute urte batzuk barru ez dutela inolako arazorik izango Iruineako entzierroan parte hartzeko.\nZezenak nagusi izan diren goiz honen ostean herri bazkaria izan da aretxabaletarren hurrengo hitzordua. Balentziako ‘Paellas Giganes’ enpresak sekulako paella prestatu dute herri bazkarian parte hartu dutenentzat.\nJaiei amaiera emateko ‘bukatu da’ abestia arratsaldeko zazpietan kantatuko duten arren seguruenik askok eta askok bihar goizean goizera arteez dietela jaiei amaiera emango .


Kaio - Wikipedia, entziklopedia askea.\n(«Laridae» orritik birbideratua)\n«Antxeta» orriak hona dakar. Bestelako esanahiei buruzko orria hau da: «Antxeta (argipena)»\nKaioa Donostiako Urgull mendian.\nKaioak, antxetak, kalatxoriak, gabaiak, Itsastxoriak edo itxasurtzoak itsaso aldean bizi diren hegaztiak dira. Sternidae familiaren txenadekin eta, urrunagoa, zangaluzeekin lotura dute. Gehienak Larus generokoak dira. Tamaina ezberdineko hegaztiak dira, txikiena antxeta txikia (120 gr eta 29 cm) eta handiena kaio beltza (1,75 kg eta 76 cm) izanik.\nHego luze eta sendoak, oin palmatuak, hanka luzeak eta moko kurbatu samarra dute. Sabelalde eta buruko lumajea zuria da eta hegoak ilunagoak. Hondakin organikoak, intsektuak, zizareak eta muskuiluak jaten dituzte. Hegan egiten arinak dira; oinez ere ibiltzen dira, eta ondo egiten dute igeri. Itsasertzetan egoten dira gehienak, baina ibaietan eta aintziretan ere badira batzuk. Taldetan bizi dira, amildegietan edo lurrean egiten dituzten habia sendoetan.\n↑ a b (Ingelesez) Zoonomen Birds of the World -- current valid scientific avian names..\nWikimedia Commonsen badira fitxategi gehiago, gai hau dutenak: Kaio\n1825. urtean deskribatutako animaliak\nOrriaren azken aldaketa: 26 azaroa 2019, 12:02.


Plan estrategikoa - CSN\nCSN Plan estrategikoa\nInprimatu Plan Estratégico\nLangileak, pertsonak eta ingurumena erradiazio ionizatzaileetatik erator daitezkeen ondorio kaltegarrien aurrean babestea da CSN Segurtasun Nuklearrerako Kontseiluaren xedea. Horretarako, titularrek beraien instalazio nuklear eta erradioaktiboak modu seguruan erabil ditzaten lortzen du, larrialdi erradiologikoen aurreko prebentzio- eta zuzentze-neurriak ezarriz, larrialdiaren jatorria dena delakoa izanda ere.\nKontseiluak bere xedea betetzeko aurreikusi duen modua azaldu du CSNren plan estrategikoak, eta, horretarako, bilatutako xedeak, horiek lortzeko tresnak eta horiek betetzen direla neurtzeko modua zehaztu ditu. Urteko planetan garatzen da.\nSegurtasuna da CSNren funtsezko xedea, eta, beste xede batzuk egon arren, guztiak daude horren azpitik: sinesgarritasuna eta konfiantza, eraginkortasuna, gardentasuna, neutraltasuna eta independentzia.


Mutil bati eta bi neskari eraso egin diete Baionako bestetan | Mutil bati eta bi neskari eraso egin diete Baionako bestetan – iparraldekohitza\nBaionako prokuradoreak azaldu duenez, kasu guziak ikertzen ari dira. PAF mugimendu feministak, Baionako Gazte Asanbladak eta Aitzina gazte antolakundeak protestara deitu dute. 17:30ean eginen dute elkarretaratzea, Laborarien Xokoan.\nBestetako lehen gauean gertaturikoak dira hiru erasoak. Samuel Vuelta Simon prokuradoreak BERRIAri baieztatu dionez, 18 urteko mutil batek salatu du asteazken gauean bortxatu egin zutela, Baiona Ttipian. Bertze gizon batek egin zion erasoa: mehatxu eginez felazio bat egitera behartu zuen. Mutilak segidan salatu zuen gertaturikoa, eta ikerketa bat abian da erasotzailea topatzeko.\nBertze bi erasoak ere ikertzen ari dira. Asteazken gauean gertatu ziren horiek ere. Errobi ibaian aurkitu zuten emakume batena da lehenengoa. BERRIAk jakin ahal izan duenez, errobi bazterrean zegoela, gizon talde bat harengana hurbildu, eta erasotua izatearen beldurragatik ibaira egin zuen jauzi. Bertze emakumea lurrean aurkitu zuten, kalean. Galtza eta kamiseta urratuak zituen, besoetan markak, eta esperma zeukan gorputz gainean. Bi kasu horietan ere zehazki zer gertatu zen ikertzen ari dira. Emakumeek ez dute salaketarik jarri, oraingoz.\nPAF mugimendu feministak, Baionako Gazte Asanbladak eta Aitzina gazte antolakundeak elkarretaratzera deitu dute gaur arratsaldean. 17:30ean eginen dute protesta, Xaho Pelletier kaiko Laborarien Xokoan. Kamiseta beltza janzteko deia ere luzatu dute, protesta modura.\nMigrazio politika «zentzugabea» dela salatu du Cimade elkarteak\nTrenetako segurtasuna zorroztea aztertzen ari da Paris\nEstalirik ere, erakusleiho\nEztandarako prest da Baiona\nuztaila 23, 2014\nLehena izateko lehia, kirolean zein ostatuan


Iker Ibarretxeri elkarrizketa Zornotzan jasotako jipoiaz LGTBI fobiaz 2022ko maiatzaren 17an\nPublikatuta: 2022/05/17 09:18 (UTC+2) Azken eguneratzea: 2022/05/17 11:17 (UTC+2)\nIker Ibarretxe Iñaki Guridirekin\nIker Ibarretxe: "Beldurra dut bakarrik nagoenean. Nork ziurtatzen dit hasitakoa bukatu nahi ez dutenik?"\nLagunarteko bazkari baten osteko festa-giroan egin zioten eraso Iker Ibarretxe zornotzarrari. Hernaniko sagardotegi batean bazkaldu zuen dozena bat lagun eta ezagunekin, Zarautzen egin zuten bazkalostea eta Zornotzan ibili ziren parrandan. "Giroa bikaina zen", azaldu du Euskadi Irratiko "Faktoria" saioan, "baina bat-batean irainka hasi zitzaidan gurekin bazkaldu zuenetako bat".\n"Nik sua ikusi nuen bere begietan, gorrotoa", kontatu du, "eta lagun batekin urrundu nintzen arren, pertsona talde batekin azaldu zen ni jipoitzera". Ubeldurak eragin zizkioten eta saihetsa hautsi. "Erasoa ez dut ia gogoratzen; burmuina desaktibatu zitzaidan", azaldu du, "baina ondorengoa primeran gogoratzen dut". Salaketa jarri zuen polizia-etxean eta medikuaren partea egitean ohartu zen zaurien larriaz: "Eskerrak herri erdigunean gertatu zen… urrunago gertatu balitz ez dakit kontatuko ote nukeen".\n"Herriko jendea da"\nIñaki Guridiren galderei erantzunez, Ikerrek nabarmendu du erasogileak "auzokoak" direla, herriko jendea: "herri txikia da hau, agian ez dakizkigu denon izenak, baina bai nor garen edo noren seme-alaba". Eta argi duen arren erasotzaileek ez dutela gizartea ordezkatzen, erantsi du "heziketa falta" dagoela LGTBI-fobiaren inguruan.\nIkerrek azaldu du "lotsa" eragin diola salaketaren bidea hartzeak, "protagonista" izatea mingarria delako, "baita amarentzat ere". Kaleari beldurra hartu diola onartu du eta apurka irtengo dela: "Lagunekin nagoenean lasai nago, baina bakarrik nagoenean beldurra dut, lotsagabe horiek kalean daude eta ezin jakin hasitakoa amaitu nahi ez dutenik".\n"Indartsu sentitzen naiz eta azkeneraino noa"\nHautsitako saihetsak bizpahiru astetan osatuko zaizkio Ikerri, baina luze joko du gainontzeko guztiak. "Astiro joango da, baina indarrez sentitzen naiz, laguntza ikaragarria jaso dut eta azkeneraino noa". Eta argi du baduela ardura bat eskuartean: "Mikrofonoek lotsa ematen didaten, baina herriak jakin behar du zer gertatu den, LGTBI+ komunitateko herritar asko daude, gazteak… eta burua makurtzea ez da aukera bat".


Gai horrek badu haria — Bertsolari Txapelketa Nagusia 2017\nNorbait gai-jartzaileen patroi jarri behar bagenu, agian Juan Ignazio Iñaki Uranga bizargin idazlea jarri behar genuke gai-jartzaileok aldarean. Hura izan zen, idatzizko erreferentziek dioskuenez, lehen gai-jartzailea edo "zirikatzailea". Horrelaxe dator jasota Oihana Aranburu gure dokumentalista bikainak estraperloan pasatutako Bertsolari guduak (1935-1936) dokumentuan. 1936ko kronika honetan, Joseba Zubimendi olerkariak gaur ere sarri aipatzen diren 35. eta 36. urteetako Bertsolari Txapelketen kontakizuna ematen digu, zeinak Basarrik eta Txirritak irabazi baitzituzten, hurrenez hurren. Sarreran, baina, egiten du Zubimendik bertso gudu haien aurrekari baten aipamena, 1930an eta Donostian baita ere, Centro Católicon egin zen sariketa batena, gerora famatuko zirenen aurrekari lez. Antolatzen Euskaltzaleak elkartea zebilen, Lizardi eta Labaien tarteko. Hala dio Zubimendik:\n"Donosti zarrean aiton bizargille bati bertsolari guduak, antziñako erara taiutzen trebe zala igarri genion. "Consistorio de los Juegos Florales" zalako aietan epaille bezela ibilia bait-zan Uranga-tar Iñaki.\nAltzaga-tar Toribi yaunaren omenez "Centro Católico" antzokian 1930-garren urtean Euskaltzaleak lenengoz eratu zuen Bertsolari-gudua onetxek zuzendu zigun. Txirrita, Lujanbio, Telaetxipi, Zabaleta, Agirre eta Bitoria zanak, lege zarrera gudu arrigarria egin ziguten. Trebe asko eta zorrotz Uranga olerkari aitonduak bertsolariak zirikatu zituan. Txapeldun, ao batez, Bitoria aukeratu genduan".\nBeraz, Uranga lehen gai-jartzailea, baina testuak iradokitzen digu Lore Jokoetan ere jardun berean ibilia zela eta, ziurrenik, bera bezala beste batzuk. Patri Urkizuk jasotzen duen bezala 1869ko Lore Jokoei buruz ari dela: "Vinsonek kontatzen digu ere bapateko bertsoak izan zirela […] Ibarra izeneko Jatsuko zapatagina eta Azkaingo Maria Luisa Osorioren artean izan zela eztabaida, gaia ezkontza eskea izan zelarik"\nAdanismoa da azkenaldian ikasi dudan kontzeptuetako bat eta egoki txerta daiteke gai-jartzailetzarren historian. Gure gaien ondoan, hasiera hartako gaiei halako primitibotasun bat egozten diegu. Zer beste dira, bestela, 35-36etako gudu haietan gaiak bertsoz emateko ohitura (ez oso emankorra lehen begi kolpean) edo gaiak ofizio gisa ematea (bai, hortik dator oraindik darabilgun terminoa), hala nola, artzaina eta nekazaria, arotza eta aizkolaria, nagusia eta morroia bikoak.\nBaina tematzen zara eta gehiago irakurtzen duzu, eta iristen zara 1936ko Elizondoko kanporaketara, eta hasten zara gauza sofistikatuagoak ematen zirela ikusten: "Ardua aupatu naiean Ibarra Joan yarri zan eta bere anai Pedro, uraren edertasunak goraltzen […] Harriet Joanes-ek ezkonduen alde yokatzen zuan eta Iriarte gazteak ezkongaiak gora naiean. Batak ezkontza ederra zala, besteak, azke, libre obeto bizitzen zala" [Zubimendi, Bertsolari guduak (1935-1936)]. Bo, esango dit baten batek, "oraindik gai-ernamuinak dira horiek" eta agian arrazoia du, baina egin dezagun aurrera 25 urte eta jo dezagun 62ko txapelketara. Gogoan izan dezagun gerra ostean nekez garatu izango zela gai-jartzailetza, baina hara Alfontso Irigoienen ahotan zer irakur dezakegun: "Azpillaga izango da Donostiako guardia bat, kale-kantoi batean geldi dagoena, eta Mitxelena Gipuzkoako erri txiki bateko baserritarra. Ain zuzen ere baserritarra guardia dagoen inguruko kale-ertz batetik bestera asi da pasatzen, ta guardiak, señaleak kolore gorria markatzen duelako, alto ematen dio". Edo beste hau (utzi albora une batez ideologia): "Zure auzoan Maritxu izena duen neskatxa gazte eta eder bat bizi zan. Orain urte batzuek dirala, Donostiara neskame etorri zan, ta gaur egunean emakume galdua da, esaten dutenez. Neskame izatetikan atera zan eta gaur egunean ez dauka lan ezagunik. Gaur eguardian Avenida kaletik barrena ikusi dezu automobil batean dotore paseatzen pintatuta eta apain-apain. Iru bertso kantatu bear dizkiozu emakume orri". Tira, gai horretan badago "ofiziotik" harago doan lanketa bat. Eta gero kantatuko zioten, bai, beldurrari, edo amari, edo euskal ohitura zaharrari, gordin.\nZer esan nahi dudan honekin? Bada, sarritan uste dugula historia, kasu honetan gai-jartzailetzaren historia, loditzen doan soka bat dela; 35eko haritxo hura gaur eguneko txikot sendo bihurtu dela. Eta bada hala neurri batean, baina uste dut ikerketa sakon batek erakutsiko ligukeela hari-soka horretan hainbat korapilo daudela, azpi-hari solteak ere bai, soka etenak, matazak eta beste.\nGai-jartzaile eskola eratu genuenean ni neu arestian aipatutako adanismoan erori nintzen, eta iraganari kasu handirik egin gabe ekin genion lanketari. Gerora, gai-jartzailearen eskuliburu estimagarria berrirakurtzean konturatu naiz zenbat zor diegun gutxi-asko gabiltzan gai-jartzaileok egin diren halako lan apurrei. Irakurri ezazue eskuliburua, hainbat gauzatan zaharkitu bada ere, merezi du eta.\nBeraz, ederra litzateke norbaitek ikerketa sakona egingo balu gai-jartzailetzaren joan-etorriei buruz, formari eta edukiari buruz, gaietan txertatzen dugun ideologiari buruz eta abar.\nAmaitzeko, eta inork ez dezan esan gaiari muzin egiten diodanik, hona nire iritzia egungo txapelketako gaiei buruz: susmoa dut impasse egoeran gaudela, txapelketa bera hala dagoelako. Aldaketa handiak izan ditu txapelketako gaitegiak urteetan zehar: nazionalismo sabindarra ezartzetik, gatazka politiko-armatua "xalo" agertzera; 90ko "barrokismo" puntutik, gaur egungo "heroismo" sozialera. Uste dut, indarraren indarrez, txapelketak hipertrofia moduko bat daukala giharretan eta horrek gaiei eta bertsolariei erasan diela. Sumatzen ditut hainbat bertsolari beldur moduko batekin gaiei aurre egiteko, haietan zirrikiturik aurkituko ez balute bezala beren ahotsa agertzeko. Eta gaiak bide eman behar du, bai, baina zirrikitua ere bai, bertsolariak inpentsadan bertsozalearen gogoan arrakalak sor ditzan.\nHalako batean aldatuko da txapelketa, aurkituko dira formula berriak, eta seguru nago gai-jartzaileek asmatuko dutela beharrizan berrietara egokitzen.


Liburuaren fitxara itzuli\nHenrik eta Konrad\nAmagoia Iban Sandor Marai idazle hungariarraren nobela ezagunena itzuli du Xabier Olarrak. Ez dakigu hitza «tristura» ote den. «Egonezina» esatea, agian, zehatzago izatea litzateke. Azken hitzordua-ren berrehundik gora orrialdeak irakurri ostean geratu zaigun aldartea idazlearen lorpen handia dela besterik ez dakigu. Adiskidetasunaz mintzo zaigu Sandor Marai Henrik eta Konrad izeneko pertsonaien bitartez, baina beste gogoeta batzuetarako aukera ere ematen digu pixkanaka-pixkanaka trinkotzen doan testuan. Henrik Hungariako familia dirudunekoa da, etxeko militar tradizioa jarraituz gaztetxotik Vienatik gertu dagoen Akadernia Militarrean hezia. Akademian ezagutu du, hain zuzen ere, diru askorik ez duen Galiziako etxe batetik bertaratua den Konrad. Bi hamarkadatan lagun minak izandakoek, ordea, berrogeita bat urtetan ez dute elkarren berri izan. Konradek tropikora ihes egin zuen. Hausturaren arrazoia sekretua da, baina. Biek bakarrik (eta Nini inudeak) dakite euren bizitzak markatu dituen gertakizunaren berri, eta biek hitz egin nahi dute horri buruz. Hirurogeita hamabost urte dituzte jada, eta galdera pare bat dute elkarri egiteko. Aspaldi hil zen emakume baten oroimena dute gogoan. Eta biek ezagutu zuten Austria-Hungariako imperioaren gainbehera, Errusiako Iraultza eta Lehen Mundu Gerra gertatu dira; ez dute etortzear den Bigarren Mundu Gerra aurreikusten; elkar berriro ikusteko gogoa gailendu egin zaio euren sentimenduen arteko aldeari, «Bazuan mundu bat, haren alde bizia eta odola ematea merezi zuena. Mundu hura hila duk. Nik ez diat zerikusirik berriarekin», dio Konradek, «Niretzat, mundu hark bizirik jarraitzen dik, nahiz eta errealitatean izateari utzi dion», erantzuten dio Henrikek. Konrad bolada luze batean ustezko soldadua izandako musikazalea da eta Henrik musika gorrotatzen duen soldadua. Adiskideak ziren, baina, eta laguntasunaz, mundua mugiarazten duten grinez, maitasunaz, traizioaz mintzo zaigu Marais haien ahotik. Kontakizunaren tentsioa ederki areagotzen du idazle hungariarrak.\nEuren bizitzei eta euren munduari gertatu zaiena ulertu nahi dute nobela honetako pertsonaiek. Ulertzeko obsesio horrek elikatu du Henriken eta Konraden itxaronaldia. Horretan, sortu dituen idazlearen biografiarekin egiten dute bat. Sandor (Grossmidcht) Marai, bere pertsonaiak bezalaxe, Austria-Hungariako inperioak hartzen zuen Kassa herrian jaio zen, 1900 urtean. Txekoslovakiaren zati izan zen jarraian, Eslovakiarena azkenik. 1942an idatzi zuen Azken hitzordua Maraik eta amaitzear den mundu baten argazkia eskaintzen digu, Europa erdialdeko XIX. mende amaierako eta XX. mendeko lehen harnarkadetako gizartearen deskribapena, iraganak orainaldian duen pisua azalduz. Malenkonia dario Marairen ahotsari. Ez da harrigarria egiten norbaitek idazle honi Proust hungariarra ezizena jarri izana. Bigarren Mundu Gerra amaitu artean, hogeita hamar bat nobela idatzi zituen eta arrakasta polita lortu zuen. Alemanian eta Frantzian bizi izan zen faxismoaren garaian. Itzuli egin zen, ordea, eta 1948an atzera erbestera jo zuen, komunismoa atzean utzita. AEBetako San Diegon jarri zen bizitzen.\nErbesteak, pixkanaka, ahanzturaz estali zuen haren lana. Hasiera batean, bere liburuak galarazi egin zituzten Hungarian. Urteek aurrera egin ahala, botere sobietarrak indarrean egon bitartean bere lanik han ez argitaratzea erabaki zuen. Bere buruaz beste egin zuen 1989an. Emaztea eta seme bakarra hil berriak zitzaizkion. Bilobak harritu egin omen ziren aitonaren ehunka ohar kaier aurkitu zituztenean. Telebista talde bat idazle hungariar handienetako bati buruz galdezka joan zitzaienean, ez omen zekiten ezer aitona idazleaz.\nEuskaraz eman digu orain Xabier Olarrak. Datu harrigarri batzuk gorabehera (Konradek hirurogeita bost urte dauzka adibidez, 85. orrialdean; eta hamar orrialde aurrerago hirurogeita harnabost ditu), aipatu ditugun kontu guztiak ateratzeko aukera eskaini digu Igelaren bitartez. Eta, batez ere, liburu eder batekin gozatzeko bidea erraztu digu.\nnortzuk garen | liburu bat bilatzeko | irakurketa gidak | kritikak


Arrasate, Errenteria eta Irungo kasuek lotura duten aztertzen ari da Osasun Saila\nOsasun Sailetik azaldu dutenez, familia eta/edo lagun topaketetan gertatu diren kutsatzeak dira. Gipuzkoan, bost positibo gehiago atzeman dira azken orduetan.\nAzken orduetan Arrasaten, Errenterian eta Irunen atzemandako koronabirus kasu berrien harira, Gipuzkoan beste agerraldi bat izan den aztertzen ari da Eusko Jaurlaritzako Osasun Saila.\nEusko Jaurlaritzak atzo, asteartea, zabaldutako datuen arabera, bi hildako eta 15 positibo gehiago utzi ditu gaitzak Euskadin azken orduetan. COVID-19ak eragin duen pandemiaren bilakaerak zertxobait okerrera egin duela adierazten du horrek. Zehazki, Araban bost positibo gehiago atzeman dira azken orduetan, Bizkaian beste bost eta Gipuzkoan beste horrenbeste.\nGipuzkoan baieztatutako kasuei dagokienez, Donostian (bat), Irunen (hiru) eta Errenterian (bat) bizi dira azken 24 orduetan PCR bidez egindako probetan positibo eman dutenak. Testuinguru horretan, Donostian atzeman duten kasua Orioko agerraldiarekin lotuta dagoen aztertzen ari dela baieztatu du Osasun Sailak, bigarren mailako kontaktu baten bidez kutsatu dela iritzita.\nFiskaltza Gasteizko erresidentzia bateko egoiliar baten heriotza ikertzen ari da\nKoronabirusarekin hil zen 82 urteko gizon bat ospitalera berandu eraman zutela salatu dute. Gasteizko Caser Alto del Prado egoitzan 19 adineko eta langile bat hil ziren koronabirusagatik.\nArabako Fiskaltzak ikerketa bat jarri du martxan Gasteizko Caser Alto del Prado zahar-etxeko egoiliar baten heriotza dela eta.\nKoronabirusarekin hil zen 82 urteko gizon bat ospitalera berandu eraman zutela salatu dute eta Fiskaltzak atzerapen horren arrazoia jakin nahi du, egoitzako zuzendaritzak arduragabekeriaz jokatu zuen ala ez argitzeko.\nArabako Foru Aldundiak emandako datuen arabera, Caser Alto del Prado erresidentzian 19 adineko hil ziren koronabirusaren ondorioz. Halaber, egoitza horretako langile sozio-sanitario bat ere hil zen COVID-19agatik bajan zegoen bitartean.\nPandemiaren kudeaketarekin lotuta Euskal Herrian abiatzen den lehen ikerketa judiziala da.\nMicrosofteko teknikarien itxurak eginez, telefono bidezko iruzurrak Nafarroan\nModu honetara, hainbat iruzur salatu dituzte Iruñean, 2.800 eta ia 6.000 euro artekoak, poliziak ohar baten bidez jakitera eman duenez.\nEspainiako Poliziak azken egunotan ohartarazi du iruzur mota baten bigarren bolada bat izan dela, urte hasieran Nafarroan atzemandakoa. Ustezko egileak, telefono dei batean, Microsofteko teknikarien itxurak eginez, ordenagailuetan ustezko birus bat atzeman dutela ohartarazten dute.\nEgileek euren zerbitzuak eskaintzen dituzte arazoa konpondu ahal izateko, trukean 4 eta 15 euro artean eskatuz. Horretarako, sakelako telefonoan hainbat aplikazio instalatzea eska dezakete, hala nola, Hainbat webgunetan sartzea ere eskatu dezakete, erabiltzaileen izenak, pasahitzak eta datu pertsonalak galdetuz, hala nola, NANa edo kreditu-txartelen zenbakiak.\nBehin telefono deia jaso duenak datu horiek emanda, ustezko egileek ordenagailuen kontrol osoa hartzen dute eta haren banku-kontuetan sartzen dira.\nEdozein ordainketa egiteko edo edozein datu pertsonal emateko erabakia hartu baino lehen, zerbitzuak eskaintzen dituen erakunde edo enpresekin, aipatutako erakunde edo enpresetako arduradunekin eta Polizia Nazionalarekin harremanetan jartzea gomendatzen da, aholkularitza jasotzeko.\nInternet bidez iruzurrak saihesteko, gure ordenagailuan birusik edo malwarerik ez sartzeko antibirus bat edukitzea eta eguneratuta egotea gomendatzen da, programetara sartzeko baimenak irakurtzea eta identifikatu gabe eta posta elektronikoz edo promo kamuflatuen bidez iristen diren estekak ez irekitzea.\nEra berean, "Identitate digitala" zaintzea eskatzen da, hau da, Internetera norbere buruari buruzko informazio gehiegi ez igotzea, eta sare sozialen pribatutasuna konfiguratzea, xantaiak edo nortasun-lapurretak saihesteko. Ildo horretan, gogorarazten da funtsezkoa dela orrialdeak https:// segurtasun kodea duela bermatzea.\nEra berean, azpimarratzen da garrantzitsua dela gure WiFi sarearen sarbidea ukatzea, eduki desegokiak lortzeko edo edozein jarduera kaltegarri egiteko erabil dezaketelako. Sare publiko bat erabiliz gero, informazio sentikorra trukatzea saihestu behar da.\nGutxienez 113 pertsona hil dira Birmanian, meategi batean izandako luizi batean\nTokiko agintariek baieztatu dutenez, ehunka meatzari lurperatuta geratu dira ostegun honetan montzoi garaiko euriteek eragindako luiziaren ondorioz.\nBirmaniako erreskate taldeek 113 pertsonaren gorpuak erreskatatu dituzte ostegun honetan Katxin estatuan, Birmania iparraldean, meategi batean izandako luizi baten ostean, Birmaniako Informazio Ministerioak jakitera eman duenez.\nTokiko agintariek ohartarazi dutenez, ehunka meatzari lurperatuta geratu dira montzoi garaiko euriteek eragindako luiziaren ondorioz. Luizia ostegun honetan jazo da, 08:00ak aldera.\nLuizia gertatu denean, ehunka behargin zeuden meategian, eta horietako gehienak lurperatuta geratu direla uste dute agintariek, Luiziak maiz gertatzen dira.\nHerritar askok inguruko jade meategietan egiten dute lan, eta luizi gehienak hormak eta eustormak erortzean gertatzen dira. 2015eko azaroan, meategi batean lanean ari ziren 116 pertsona hil ziren, eskualde horretan izandako luizi batean.\nArrasate, Errenteria eta Irungo kasuek lotura...\nOsasun Sailetik azaldu dutenez, famil...\nAudiorik gabe. Azken orduetan Arrasaten, Errenterian eta Irunen atzemandako koronabirus kasu berrien harira, Gipuzkoan beste agerraldi bat izan den aztertzen ari da Eusko Jaurlaritzako Osasun Saila. Eusko Jaurlaritzak atzo, asteartea, zabaldutako datuen arabera, bi hildako eta 15 positibo gehiago utzi ditu gaitzak Euskadin azken orduetan. COVID-19ak eragin duen pandemiaren bilakaerak zertxobait okerrera egin duela adierazten du horrek. Zehazki, Araban bost positibo gehiago atzeman dira azken orduetan, Bizkaian beste bost eta Gipuzkoan beste horrenbeste. Gipuzkoan baieztatutako kasuei dagokienez, Donostian (bat), Irunen (hiru) eta Errenterian (bat) bizi dira azken 24 orduetan PCR bidez egindako probetan positibo eman dutenak. Testuinguru horretan, Donostian atzeman duten kasua Orioko agerraldiarekin lotuta dagoen aztertzen ari dela baieztatu du Osasun Sailak, bigarren mailako kontaktu baten bidez kutsatu dela iritzita.\nFiskaltza Gasteizko erresidentzia bateko egoi...\nKoronabirusarekin hil zen 82 urteko g...\nAudiorik gabe. Arabako Fiskaltzak ikerketa bat jarri du martxan Gasteizko Caser Alto del Prado zahar-etxeko egoiliar baten heriotza dela eta. Koronabirusarekin hil zen 82 urteko gizon bat ospitalera berandu eraman zutela salatu dute eta Fiskaltzak atzerapen horren arrazoia jakin nahi du, egoitzako zuzendaritzak arduragabekeriaz jokatu zuen ala ez argitzeko. Arabako Foru Aldundiak emandako datuen arabera, Caser Alto del Prado erresidentzian 19 adineko hil ziren koronabirusaren ondorioz. Halaber, egoitza horretako langile sozio-sanitario bat ere hil zen COVID-19agatik bajan zegoen bitartean. Pandemiaren kudeaketarekin lotuta Euskal Herrian abiatzen den lehen ikerketa judiziala da.\nMicrosofteko teknikarien itxurak eginez, tele...\nModu honetara, hainbat iruzur salatu ...\nAudiorik gabe. Espainiako Poliziak azken egunotan ohartarazi du iruzur mota baten bigarren bolada bat izan dela, urte hasieran Nafarroan atzemandakoa. Ustezko egileak, telefono dei batean, Microsofteko teknikarien itxurak eginez, ordenagailuetan ustezko birus bat atzeman dutela ohartarazten dute. Modu honetara, hainbat iruzur salatu dituzte Iruñean, 2.800 eta ia 6.000 euro artekoak, poliziak ohar baten bidez jakitera eman duenez. Egileek euren zerbitzuak eskaintzen dituzte arazoa konpondu ahal izateko, trukean 4 eta 15 euro artean eskatuz. Horretarako, sakelako telefonoan hainbat aplikazio instalatzea eska dezakete, hala nola, Hainbat webgunetan sartzea ere eskatu dezakete, erabiltzaileen izenak, pasahitzak eta datu pertsonalak galdetuz, hala nola, NANa edo kreditu-txartelen zenbakiak. Behin telefono deia jaso duenak datu horiek emanda, ustezko egileek ordenagailuen kontrol osoa hartzen dute eta haren banku-kontuetan sartzen dira. Edozein ordainketa egiteko edo edozein datu pertsonal emateko erabakia hartu baino lehen, zerbitzuak eskaintzen dituen erakunde edo enpresekin, aipatutako erakunde edo enpresetako arduradunekin eta Polizia Nazionalarekin harremanetan jartzea gomendatzen da, aholkularitza jasotzeko. Internet bidez iruzurrak saihesteko, gure ordenagailuan birusik edo malwarerik ez sartzeko antibirus bat edukitzea eta eguneratuta egotea gomendatzen da, programetara sartzeko baimenak irakurtzea eta identifikatu gabe eta posta elektronikoz edo promo kamuflatuen bidez iristen diren estekak ez irekitzea. Era berean, "Identitate digitala" zaintzea eskatzen da, hau da, Internetera norbere buruari buruzko informazio gehiegi ez igotzea, eta sare sozialen pribatutasuna konfiguratzea, xantaiak edo nortasun-lapurretak saihesteko. Ildo horretan, gogorarazten da funtsezkoa dela orrialdeak https:// segurtasun kodea duela bermatzea. Era berean, azpimarratzen da garrantzitsua dela gure WiFi sarearen sarbidea ukatzea, eduki desegokiak lortzeko edo edozein jarduera kaltegarri egiteko erabil dezaketelako. Sare publiko bat erabiliz gero, informazio sentikorra trukatzea saihestu behar da.\nGutxienez 113 pertsona hil dira Birmanian, me...\nTokiko agintariek baieztatu dutenez, ...\nAudiorik gabe. Birmaniako erreskate taldeek 113 pertsonaren gorpuak erreskatatu dituzte ostegun honetan Katxin estatuan, Birmania iparraldean, meategi batean izandako luizi baten ostean, Birmaniako Informazio Ministerioak jakitera eman duenez. Tokiko agintariek ohartarazi dutenez, ehunka meatzari lurperatuta geratu dira montzoi garaiko euriteek eragindako luiziaren ondorioz. Luizia ostegun honetan jazo da, 08:00ak aldera. Luizia gertatu denean, ehunka behargin zeuden meategian, eta horietako gehienak lurperatuta geratu direla uste dute agintariek, Luiziak maiz gertatzen dira. Herritar askok inguruko jade meategietan egiten dute lan, eta luizi gehienak hormak eta eustormak erortzean gertatzen dira. 2015eko azaroan, meategi batean lanean ari ziren 116 pertsona hil ziren, eskualde horretan izandako luizi batean.\n2018-07-27ko bideoen artxiboa


Bote luzea • ZUZEU\nAste honetan Naiz hedabidean Gotzon Aranburu kazetariak egindako bideo bat ikusiko dut, Zumarragako jaietan egin berri den kirol erakustaldi baten ingurukoa. Bote luzea. Ez neukan ideiarik ere existitzen zenik. Sarean aritu naiz begira, eta EITB-k 2012an egindako bideo bat topatu dut. Aski argigarria da joko zuzenak orokorrean (hormarik gabe jolasten direnak, ulertu dudanaren arabera) eta bote luzea ulertzeko, beheran jarri dizuet.\nGainera, beste hala moduzko ezberdintasun bat ere aurkitu diot guzti honi; izan ere, pilota batekin jolastea ez da euskaldunon monopolioa izan historian zehar. Pilotan jokatzeko era zuzen hau oso zabaldua zegoen aintzinean: Txinan, Egipton, Grezian, Erroman… Ameriketako zenbait herrietan ere aritzen ziren: Mexikon, Kolonbian, Ekuadorren, Bolibian, Venezuelan…\nErromatarrak izan ziren batez ere Europako mendebaldera zabaldu zutenak: Britaniar irletara, Belgikara, Herbeheretara, Frantziako Pikardiara, Italiako Toskanara, Balentziar lurraldeetara, Euskal Herrira… “Llargues”, “Pelota a Mano”, “Manito”, “Ball Pelote”, “Pallapugno”, “Handball”, “Jeu de Paume”, “Chazas”, “Kaatsen”, “Bote Luzea”…izen ezberdin hauek guztiak oso antzekoa den eskuzko pilotan aritzeko modalitatea izendatzen dute.\nEa bideoa ikusi ondoren erakustaldi bat topatzeko aukera daukazuen. Niri behintzat zinez interesgarria egin zait kultur elkarte hauek (adb: Oiartzunen edo Baztanen) egiten duten berreskuratze lana, eta agian, zuen herrian lanketa polit bat egiteko aukera emango dizue.\nbote luzea, Esku pilota, euskal kirola, joko zuzena, Kirola, Oiartzun, txost\nXabier Sagardiak "Make Me Yours" (Kafe Aleak)


Labartzari agur — Eibar.ORG | Eibarko peoria\nHemen zaude: Hasiera / Blogak / Volgako Batelariak / Labartzari agur\nRikardo Arregi 2007/02/20 11:30\nDonostia, Elkar, 2005.\nAnttonek bidaia anti-kronologikoa egin nahi du herrira bueltatzean, hau da, haurtzaroan eta gaztaroan ezagututako lekuak bisitatzea, eta garai haiek berreskuratzea, nolabait. Kritikoari oso normala eta sinesgarria iruditu zaio hori, baina protagonistak zailtasunak ditu helburua betetzeko, aspaldiko leku batzuk ez direlako existitzen (Allikene bota zuten, adibidez, eta baserriaren ordez porlanezko etxe-blokeak daude) eta, oro har, denak, asko aldatu baitu espetxean emandako 17 urte horietan. Kritikoak pentsatu du erabat arrunta dela hori, Espainiako kartzelatik kartzelara urte mordoa eman ondoren Euskal Herrira bueltatzen denak oso aldatuta ikusiko du dena, argi da. Agian kartzelan egon ez denak ez du hori ikusiko. Kritikoak gogoratzen du irakurri berri duela Kalegats aldizkariaren 10. zenbakian azken Galeuscatik ateratako manifestua non esaten den hau:\n5. Berriro azaldu nahi dugu Pobleteko 1984ko agiria, aspektu askotan fundatzailea, guztiz indarrean aurkitzen dela, bere erreinbindikazio asko lortuak izan ez direlako.\nEleberria lehen pertsonan dago (pertsonaia nagusia eta narratzailea bat eta bera dira) eta kritikoa, eta balizko irakurlea, Anttonen buruan ibiltzen da narrazio guztian zehar haren kezka existentzialen artean. Kritikoak pentsatzen 17 urte kartzelan eman eta gero kezka existentzialak izateak normala behar duela izan, baina kritikoari apur bat motz gelditu zaio Anttonen barneko bidaia hori. Gainera, pentsatu du kritikoak, Txillardegi existentzialista moduan ezaguna da, eleberrigile existentzialista deitu zaiola behin baino gehiagotan. Heriotzari buruzko hausnarketa dago 16. atalean, Antton haurrak, katu baten heriotza dela eta, heriotza zer den deskubritzen duenean.\nAntton Erankundean sartu baino lehenago historialaria zen eta alde batera utzi zuen tesia, Bizkaiko toponimiari buruzkoa, berreskuratzen saiatzen da. Herriko kulturunera doa, bertan oparituko diote abade zendu batek liburutegirako eman zituen liburu eta aldizkari zahar batzuk, baina Anttonek ez du literatura atsegin, bai ordea, Euskal Herriaren historiari buruzko liburuak, non ikusten duen besteek herriari egin (lapurtu) diotena, besteek berari egin diotena, besteek hori erdaldunak eta espainiarrak dira; dena den kritikoa konturatzen da 25. atalean J. M. Irigoienen poema bat dagoela. Filosofia estoikoa ere agertzen da (Marko Aurelio enperadorea). Kritikoari gustatuko litzaioke jakitea existentzialismoa eta estoizismoa batera joan ahal diren.\nKritikoa flipaturik gelditu zen hau irakurtzean 10. atalean:\nOrain gardenkiago ikusi uste dudanez, nolabait, kutsatu gabeko euskal jendaldearekin egin nahi nuen topo.\nInoiz ikusiak ez nituen bagoi haietako batean -neure arterako ari- agian, nork jakin, bere irribarre eztia eskaintzeko irrikan zihoakeen neskatila amoros bat, bera ere ilusioz mukuru...\nEta gainean Labartzako Farola; orain "goiko" garbizaleek (beren artean beti erdaraz ari) "Itsasargia" birbataiatua... Bego.\nblanca urgell dio:\nIrakurleak barre-algarak ugari egin ditu. Irakurleak ez du nobela irakurri, eta ez daki irakurri egingo duen, baina uste du irakurri duen kritikoaren kritikak alderantziz jartzen duela "literatura onaren gaineko literatura txarra" esapidea. Bejon deizula, batelari.\nAritz Galarraga dio:\nEz dakit Rikardo, aspaldi irakurri nian liburua eta baita haren gaineko iruzkina idatzi ere. Hirea irakurri ondoan pentsatu dut nirea hona ekartzea, kointzidentzia puntuak badaude eta. Barka lotsagabekeria.\n"Izana izen gaiztoa\nIragana pisua izan daitekeela gauza jakina da. Are azken 17 urteak kaiolan eman badituzu. Antton Ihartzegarai fikziozkoaren kasua da hori, Txillardegiren azken nobelako protagonistarena. Liburua urte luzeetako kartzelaldiaren amaierarekin hasten da, preso ohia Labartzara, jaioterrira itzultzen denean. Eta barruan prestatutako bidaia kontra-kronologikoari hasiera ematen dio, denboran atzerako bidaiari, erori aurretik esanahia izan zuten lekuetara. Enpatia ariketa ezinezkoa egoera bizi izan ez duenarentzat hemen proposatzen dena, egoera gertutik bizi izan duenak besterik konta ezin dezakeena. Antton Ihartzegarai preso ohia, preso ohi ororen paradigma izan litekeena.\nAtera eta lehen gauza memorian hainbatetan berrikusitako lekuak bisitatzea du helburu. Nahi nagusi batekin: “kutsatu gabeko euskal jendearekin” topo egitea, “gure herriak bizirik dirauela egiaztatzeko”. Baina talka nabarmena gertatzen da usteen eta errealitatearen artean. Hala egiaztatzen du Anttonek, “gure kontuak oker daude, han barruan uste genuena baino” dioenean. Inmobiliariek baserri zaharren lekua zementuz bete dutela ikustean gertatzen da talka. Jendeak euskaraz hitz bakar bat ere ahoskatzen ez duenean, gazteenekiko desadostasun politikoak azaleratzen direnean. Eta sartu zutenean atzean utzitako sorterria joan da betiko. Akabo. “Behin eta berriz ametsaldiak kitto, eta errealitate gordina gailen”. Azken batean egoera berri horren kontzientzia hartzearen nobela da “Labartzari agur”.\nIhartzegarairen bidaia honetan irakurleak ere bidaiatzeko aukera du. Ikusten duenaren deskribapen luze, pausatu eta zehatzak egiten ditu, luzaz egunargia ikusi ez duenak egingo lukeen bezala. Eta protagonistak lekuak berraurkitzen joan ahala bizipenak sentiarazten ditu, eskuz-eskuz doaz narratzailea eta irakurlea. Labartza, kostaldea, itsasoa, Baiona, Arcachon,... denboran atzera beti. Lehengo lekuak bisitatzearekin batera galdera berriak egiten dizkio bere buruari. Etengabe ari da galderak egiten. Bizitzaren eta heriotzaren eta abarren gaineko galderak. Hemen Txillardegiren ohiko kezkak agertzen dira, kezka existentzialistak. Autore honen obra definitu duen adjektiboarekin defini baitaiteke lan hau ere.\nNeurri batean nobela politikoa ere bada Txillardegiran azkena. Errezeloak sor ditzaketen gai politikoak sakon aztertu gabe, plazaratzen dira ezker abertzalearen baitan azken urteotan sortu den eztabaida nagusia. Antton Ihartzegaraik ez du onartu nahi politikaren garai iritsi dela, aro berriaren atarian daudela, gaudela. Txillardegik pertsonaia mendi puntan galdurik den etxola batera bidaltzen du nobelaren amaieran, gai politikoak sakon aztertu gabe hala ere. Nahikoa baita iradokitzea.\nIragana pisua izan daiteke bai. “Izana izen gaiztoa” dio esaera zaharrak. Baina lan honek ez du amaiera ezkor edo itxirik. Alderantziz, Anttonek badirudi kontent hartzen duela erretiroa liburu, aldizkari eta paperen artean. Onartu egin baitu bere aroa joan egin dela, atzetik datozenek hartu behar dutela boza. Eta joanak joan, kontua da atzetik datozenak hemen daudela".\nBixente Serrano Izko dio:\nErran dezadan, hasteko, ez dela Txillardegiren nobela hau, nire ustez, haren onenetako bat. Baina egileak bere ildo filosofiko existentzialistan jarraitzen duela honetan ere, erranen nuke. Ez bakarrik heriotza eta bizitzaren inguruko gogoetak egiten dituelako atal batzuetan, eleberri osoan planteatzen duena esentzialismo eta existentzialismoaren arteko kontraste funtsezkoa delako (ez dakit hori izan den bere asmoa, baina bai nire irakurketa). Protagonista, izan ere, esentzialista bat da, bere herria bera bere ustezko betikotasunean ikusi nahi duena. Herriak eta jendeak, ordea, protagonista aldendu zenetik euren eguneroko bizitzan jarraitu dute, egunez egun aldatuz, existituz eta bertze errealitateei gorputza emanez, hau da, bertze herri bat eta bertze jende batzuk sortuz egunez egun. Ustezko esentzia iraunkor bat errealitateko existentzia aldakor baten aurrean, talka horretan datza protagonistaren trauma eta une bateko zoramena. Halarik ere, bere esentzialismoari eusten dio existentzia aldakorraren erranahi sakona onartu ezinez, eta irtenbidea nolabaiteko estoizismoan aurkitzen saiatuko da: nola erranen nuke?..., berriro ere mendira jotzen du, baina bertze bizimodu etsiago bila. Arrazoi duzu, Rikardo Arregi, zure dudekin, bateragarriak diren ala ez existentzialismoa eta estoizismoa, baina Antton Ihartzegarai ez da existentzialista bat preseski.


«Txiribita» erakusketa aurkeztu du Marina Suarezek ARTgia-n | Kultura | GARA\n«Txiribita» erakusketa aurkeztu du Marina Suarezek ARTgia-n\nObjektuek betetzen duten lekuaz egin du gogoeta Marina Suarezek «Txiribita» erakusketan. Behinola irudikatutako etxe batetik abiatuta osatu du erakusketa, eta apirilaren 30a arte egongo da ARTgia zentroan.\nGasteizko ARTgia zentroak Marina Suarezen “Txiribita” erakusketa hartuko du apirilaren 30a arte. Erakusketa aipatu zentroak esleitzen duen eta emakume artisten lana sustatzeko helburua duen #EmART bekaren bidez osatu du Suarezek.\nArtistak berak azaldu zuen erakusketaren muina: «Duela urte batzuk aberatsen etxe batean bizi nintzen. Ezinezko etxe batean. Bazter guztietatik eutsiezina izandako bizitza baten gurak dir-dir egiten zuten. Egongelaren aurrean, gainbeherako urteetan errukigabe hazitako lorategi erraldoia ikusten zen. Atarian, eskailera izugarriak goraka zihoazen. Tontorrean estanpatu, flekodun, hegodun eta kordoidun gortina ponposoek igeltsuzko diskobolo bat goresten zuten», gogoratu zuen Suarezek, eta nabarmendu zuen oroitzapen hartatik abiatuta objektu zehatz bat espazio jakin batean kokatzera zerk eramaten gaituen izan duela gogoan erakusketa osatzeko.\n«Askotan, baten batek, zerbait nonbait kokatu behar dueneko momentua imajinatzen dut. Haien begirada angelua bilatzen, aukerak, komentarioak, irriak edota barne-dekoratzailearekin izandako eztabaida imajinatzen dut. Adibidez, zer pentsatu ote zuen nire amak alanbrezko tximeleta hura argi-koadroan jartzerako momentuan? Ez zuen ez dekoratzen ez koadroa estaltzen, baina bertan geratu zen pilaturik, egintza estetiko baten emaitza».\nEkintza estetiko hori, Suarezen arabera, «zerbait harrapatzeko beharretik» sortzen da: «Baretzen duen barne grina baten antzerako zerbait da, kezka edo galdera bat agian. Ekintza hori arimatik dator, arimaren edozein definiziotatik alegia. Etxeko monumentu txikiak».\nBide horretan, erakusketan zehar, Suarezek aipatzen duen etxe horretako bazterrak miatzen ditu, gortina luzeak, tximiniak, jacuzzia, hesiak, lorategiko harlauzak... Bere hitzetan, «gauza horiek guztiak hondamenetik, ezintasunetik edota fantasia batetik agertzen ziren».\nTxiribitak «une batez agertzen diren dirdira harrapaezinak» dira, «ipurtargiak, kokuioak edo planktona. Batzuetan haren ipurdia ikusten nuen hutsetik agertzen, niri begira eta aberatsen etxera bidaiatzen nuen», esan zuen, eta «zirkuen karpak iltzatzeko mailu batekin txikitu nuen. Hondakinetatik fantasiak eraikitzen hasi nintzen, pertsona baten portzelanazko figuratxo bat telebistaren gaineko apalean piramide-oreka perfektuan jartzen den bezala. Horrela bete nuen gela hau».\n«Hondakinetatik fantasiak eraikitzen hasi nintzen, portzelanazko figura bat telebistaren gaineko apalean piramide-oreka perfektuan jartzen den bezala. Horrela bete nuen gela hau».


Hau da Nintendo Switch-en barrualdea lehertu zen hasieran | Gadgeten berriak\nNintendo Switch urakanaren begietan dago oraindik, abian jartzeko atzerako kontaketa indartsua hasi da eta dagoeneko ikus ditzakegu erakusleak beren kaxaz beteta (hori bai, hutsik) El Corte Inglés bezalako dendetan. Hala ere, Duela egun batzuk Nintendo Switch zuzenean YouTubera ekarri zuten akatsen eta lapurreten ondoren, orain imajina genezakeen lehen matxura da. Kontsola batetik, eta harrigarria da, Nintendo Switch-ek haizagailu bat duela ematen du. Erabilitako teknologia puntakoena izan daitekeen zalantza izugarria eragiten digu. Gogorarazten dizugu Apple MacBook bezalako gailu potenteek ez dutela haizagailurik.\nOraingoan ez da ospetsua izan iFixit kontsola erradiografiatzeaz arduratzen direnak. Bere boterearen inguruko kritikak hazten hasi dira gaur egun. Kontsolak haizagailua duela jakiteaz gain, horrek teknologiaren egonkortasunaz zalantzan jartzen gaitu, baizik eta NVIDIA prozesadorea erabat agerian dagoela, antza denez bat NVIDIA tabletan aurkitu da. Hala ere, bere serie izena UDNX02-A2 da, beraz, lehen aipatutako Tegraren bilakaera logikoa dela imajinatuko dugu.\nBateriari dagokionez, 4,310 mAh autonomia hutsa da, eta kontuz, hala baita Samsung Galaxy Note 7 baterien berezko leherketetan parte hartzen duen fabrikatzaile bera, Amperex. Dena ondo irtengo dela espero dugu, batez ere, Nintendo-k joko sistema berrituari esker merkatua iraultzea helburu duen kontsolarekin zulotik ateratzeko aukera delako. Apur bat gehiago, errealitatea da kontsolaren hardwarea nahiko konprimituta dagoela eta plaka amaierako espazio gehienak bateriak hartzen dituela, horrek ez du hardware aldetik errespetagarriegia ematen.\nArtikuluaren bide osoa: Gadgeten berriak » General » Berri » Hau da Nintendo Switch-en barrualdea lehertu zen hasieran\nDalon esan zuen\nIruzkinarekin esne txar hori. Txipa grafikoa aurreratuena ez dela jakina zen, bolbora ez da orain ezagutuko. Punta-puntakoa da erabilgarritasuna, ez txipa. Ea kritikatzen dugun kritikatzen dugun eta gauza erabilgarriak esatera gehiago jartzen garen ...\nTxipak zehaztuko ditu zure aukerak. Goi mailako jokaldiak ez du ezertarako balio edo 3Dan Tetris baino zerbait gehiago mugi dezakegu, ez dakit neure burua azaltzen dudan ...


Kanon digitala aplikatuko da mugikorretan eta mp3an urtarriletik aurrera | Consumer\nKanon digitala aplikatuko da mugikorretan eta mp3an urtarriletik aurrera\nLISIk web-orriak administratiboki ixteko aukera mantentzen du\nUrtarrilaren erdialdean hasiko gara gehiago ordaintzen mugikorrengatik, mp3engatik eta USB memoriengatik. Orduan hasiko da kanon digitala aplikatzen gailu horietan, Diputatuen Kongresuak atzo erabakitakoaren arabera. Gobernuak eta talde minoritarioek, azkenik, Informazioaren Gizartea Bultzatzeko Legean (LISI) jasotako zuzenketa errefusatzea erabaki zuten. Lege hori joan den astean onartu zen Senatuan, eta Gobernuari urtebeteko epean kanonaren ordezko formulak bilatzeko eskatu zion.\nHala ere, gutxiengoen alderdi gehienek hurrengo legegintzaldian eztabaida berriz irekitzeko eskatu zuten, karga hori hobetzen saiatzeko edo horren alternatibak bilatzeko, eta Egile eta Editoreen Elkarte Nagusiaren (SGAE) kudeaketa “ez oso gardena” kritikatu zuten. Sozietate hori izango da kanon digitalari esker egile-eskubideak kudeatzeaz arduratzen diren konpainiek jasoko dituzten 115 milioi euroen onura jasoko duen erakundeetako bat.\nAtzoko bozketarekin amaitu zen autore-eskubideak kudeatzen dituzten erakundeei, fabrikatzaileei eta erabiltzaile-elkarteei hilabetetan aurre egin dien ekimen polemikoa. Industria eta Kultura Ministerioek zazpi hilabete behar izan zituzten euskarri digitalei dagozkien tarifak adosteko, eta, Kontsumitzaile eta Erabiltzaileen Kontseilura (CCU) bidali ondoren, urtarrilaren 15ean sartuko lirateke indarrean.\nBaina LISIk beste puntu interesgarri batzuk ditu, kanon digitalaz gain. Hala, testuak aukera ematen du administrazio publikoek eta erakunde pribatuek Internetetik edukiak kendu edo web-orriak itxi ahal izateko, esku-hartze judizialik gabe, betiere adierazpen-askatasuna urratzen ez bada, nahiz eta ez den zehazten nork erabakitzen duen, epaile batek edo beste pertsona batek.\nInternautaren Defendatzailearen bulegoan adierazi dutenez, neurri horrek “erabat urratzen ditu oinarrizko eskubideak, hala nola adierazpen-, informazio- eta iritzi-askatasuna, eta beste batzuk, hala nola enpresa-askatasuna, konstituzio-bermeak mugatuz”.\nBestalde, lege berriak aukera ematen du titulartasun publikoko eduki digitalak herritarren eskura jartzeko, inolako murrizketarik gabe erabiltzeko, kopiatzeko edo banatzeko, baina betiere egiletza aipatuta.\nPertsona fisiko edo juridikoek edukien lagapen librea ere onartzen du. Hala, obra baten jabeek askatasun osoz laga ahal izango dituzte hura ustiatzeko eskubideak.\nKanonari buruz jakin beharrekoa\nZer da? 1987an ezarri zen zerga, egileei beren lanen kopiak ordainarazteko. Orain, gainera, pirateriak eragindako galeren konpentsazio gisa ikusten da.\nZein produktu daude zergapetuta? Disko birjinak (CD eta DVD), grabagailuak, inprimagailuak, eskanerra, fotokopiagailuak eta, datorren urtetik aurrera, baita MP3 duten mugikorrak, PDA, MP3 eta MP4 erreproduzitzaile eramangarriak eta USB memoriak ere.\nNork ordaintzen du? Legeak dio kanon digitala ekoizleak ordaintzen duela, baina, jakina, fabrikatzaileak kontsumitzaileek erosten dituzten produktuen prezioan kargatzen du. Industria eta Kultura Ministerioek tarifak arautu behar dituzte bi urtean behin.\nZenbat biltzen da? Uste da, tarifa berriekin, egile-eskubideak kudeatzeko sozietateek 115 milioi euro baino gehiago eramango dituztela datorren urtean. % 20, legez, kultura-jardueretarako erabili behar da. Gainerakoa kudeaketa-erakundeetako bazkideen artean banatzen da (zazpi Espainian).\nNon aplikatzen da? Europan, herrialde guztietan, Irlandan, Erresuma Batuan, Maltan, Zipren eta Luxenburgon izan ezik.\neskubideak kanon lisi mantiene-eu móviles-eu urtarrila


Ni nintzen mugalari • ZUZEU\nMugen aurkako diskurtsoa eskura daukagu beti, jendartean onarpen zabala daukala esan daiteke. Bada ni mugen aldekoa naiz, beste asko bezala; ezberdintasun bakarra da muga horiek lekuz aldatu nahi ditudala, ez besterik. Iritsiko da mundua beste era hobe batean antolatuko den eguna, baina beste guztiek mugak dauzkaten bitartean, nik ere nahi ditut nireak.\nKosmopaletismoak mugaren aurkako diskurtso unibertsala erabiltzen du, kapitalari mugak kendu eta pertsonei jartzen dizkion bitartean. Modan ez dauden arren, maite ditut mugak, eta gorazarre txiki bat egin nahi diet.\nMugak ordena ematen dio pertsonari, eta ondorioz, muga hori iragateak eskaintzen duen zapore gozoa eta paregabea dastatzea. Ama izanez gero, alabak egingo lituzken gauza batzuk praktikan jartzea saihesten da, muga batzuk daudelako; jendarte kontserbadorearen herriko plazak berdintsu jarraitzen du, zeren eta XXI. mendeko Euskal Herria oso modernoa izan arren muga batzuk daude. Alkohola bai, baina tabakoa ez; tabakoa bai, baina belarra ez; belarra bai, baina makatza ez; makatza bai, baina amama ez; muga batzuk baitaude, norberak bere munduari jartzen dizkionak. Bisexualitatea, drogak, engaiamendu militantea, maitasuna, epe luzerako planak. Ekintza zuzen bat egiteko pausua emateko adorea izan ala ez, ausardiaz teorizatzeko balentria erakutsi ala alboratu; teorizatzen ez duen aktibista eta akzioa besarkatzen ez duen teorikoaren arteko muga nola josi.\nMaite ditut mugak, erronkak ala hautuak definitzen dituztelako. Muga batean pentsatzen jarri eta Biriatuko porlan eta poliziak datozkigu burura. Baina badaude muga koloretsuak, udaberrian loratutako gereziondo ilara baten parekoak. Guztia perspektiba kontua besterik ez da. Maite dut mugalari izatea, muga oztopo baino bide bihurtu eta zuhaitzetatik jauzika ibili. Nik ere nahi nuke izan urtxintxa bezala.\nZer duzu buruan “Ni nintzen mugalari”-ri buruz\nxabat 2016-04-24 14:33\n“Mugen aurkako diskurtsoa eskura daukagu beti, jendartean onarpen zabala daukala esan daiteke. Bada ni mugen aldekoa naiz, beste asko bezala; ezberdintasun bakarra da muga horiek lekuz aldatu nahi ditudala, ez besterik. Iritsiko da mundua beste era hobe batean antolatuko den eguna, baina beste guztiek mugak dauzkaten bitartean, nik ere nahi ditut nireak.”\nOso ondo Zuhaitz, zurekin gustiz ados.\nAskotan entzuten degu mugarik ez dela behar, edo “banderarik” ez, euren bandera propioa indartsu dutenen ahotik. Nik beti erantzuten diet, kendu ba beste bandera guztiak lehenago.Kuriosoa da nola beti diskurtso hau independienteak ez garenoi esaten diguten, “banderak kendu behar dira”, “independentzia? estatuak pasato gauza dira”….\nBaina inoiz ez ditugu entzuten ereserki edo estatu ofizial eta boteretsuekiko. Espaniarekiko, alemaniko banderarekiko……..


Aizu! AEKren aldizkaria - 'Dortokaren begirada', Touréren azken abentura\nJon Arretxek Touréren sagako zortzigarren nobela kaleratu du: Dortokaren begirada (Erein). Paristik ihesi, Madrilgo Lavapiés auzora heldu da protagonista. Poltsa bete harribitxi dauka, baina ostu egingo diote, horren ordez harri batzuk eta oskolean zerbait idatzita daukan dortoka utzita. Altxorra berreskuratzeko ahaleginean, Touré gizarteko baztertuen mundu ezkutura itzuliko da: etxegabeak, etxegabetzeak egiten dituztenak, gameluak, jonkiak... Testuinguru hori baliatu du Arretxek kritika soziala islatzeko. Gainera, umorea berreskuratzen ere saiatu da, aurreko nobeletan “Touréren ibilbidea oso gordina bihurtzen ari zelako”. Bestalde, idazle bizkaitarrak baieztatu du Touré pantailara eramango duen proiektuak aurrera jarraitzen duela; halaber, grabaketa Bilboko San Frantzisko auzoan egingo dela iragarri du.\nLEGARRAREN DESAGERPENA (Elkar) kaleratu du Miren Gorrotxategik. Nobela beltza idatzi du berriz ere, baina oraingoan A2 mailako euskara ikasleengan pentsatuz, Arian Irakurgaiak bilduma barruan argitaratzeko. Telmo Legarra da protagonista, herrira itzuli den polizia ohia, desagertutako alabaren bila 10 urtez Europan barrena ibili ostean. Etsita itzuli arren, herrian aztarna berriak topatu ditu: Nahia desagertu aurreko Gabonetan ateratako argazki misteriotsua.\n(IA) GUZTIA MOZTU EDO ITSATS DAITEKE\nIrudiak: Aran Santamaria\nKoloretako 44 orrialde dituen liburu honen oinarrian, Esther Ferrer artistak denbora kontzeptuaren inguruan egindako lanak daude, eta horiek modu jostagarri eta ederrean erakustea izan da egileen asmoa. Artistaren estetika gogora ekartzen duen collagezko muntaiaren eta hitz dantzarien bidez, denbora harrapatzeko ahaleginean murgilduko da irakurlea.\nIrudiak: Joseba Agirrezabalaga\nLiburuak Lester Ballard protagonista ustelaren infernurako bidea erakusten du, ez dago esperantzarik Tennesseeko baso goibeletan. Nobela nabarmena da hau, batzuek William Faulknerren oinordeko nagusitzat dutenak idatzi duelako, humanitatearen akaberak zer dakarren erakusten digulako eta uste baino gertuago ditugun Tennesseeko baso goibelei ere euskara darielako.


Elkarteak archivos - Page 23 of 24 - Topagunea\nEuskaltzaleen Topagunea\t- 09/04/22\nKima Euskara Taldeak bosgarren urtez jarraian euskaltegietako ikasleei zuzendutako ipuin lehiaketa antolatu du. Iazko berrikuntza maila bakarretik bi mailetara pasatzea izan bazen, aurtengo deialdiak bi berrikuntza ditu. Aurrenekoa, Altsasu, eta Sakanako, euskaltegietako ikasleekin batera Sakanako mintzakide programako partaideek ere parte hartu dezaketela (B eta C mailetan). Bigarren berrikuntza, lehiaketari hirugarren maila bat gehitzea da. C […]\nKarrikiri elkartea, Iruñerriko euskaldunen arteko zubigintzan\nEuskaltzaleen Topagunea\t- 09/04/20\nBizi al daiteke euskaraz IruÃ±ean? Galdera honekin ekin dio IruÃ±eako Karrikiri elkarteak hausnarketa prozesuari, IruÃ±erriko euskaldunen arteko zubiak eraikitzeko asmoa adieraziz. Jardunaldiak egingo dituzte maiatzaren 23an Arrotxapeako Juan de Beunza kaleko kultur aretoan, elkarteko bazkideen eta IruÃ±eako euskaldunen artean ideiak trukatu eta iritziak jasotzeko. Blog batean jasoko dute hausnarketaren inguruko informazioa. Â Irudia: Karrikiri elkartearen […]\nEuskaltzaleen Topagunea\t- 09/04/17\nApirilaren 26an ospatuko da aurten Erandioko Berbots euskara elkarteak urtero antolatzen duen Kanpomartxo eguna. Aurtengo Kanpomartxo eguna Kukularran egingo du Berbots elkarteak eta, urtero moduan, Erandio zein inguruko euskaldunen topagune izango da. Programa oparoa prestatu dute egunerako: Egun osoan zehar umeentzako jolasak izango dituzte 12,00etan Dantzariak 13,00etan Bertsolariak 14,30etan Herri bazkaria 17,00etan Kantuak eta pailazoak […]